

**ГОДИШЊИ ПРОГРАМ РАДА**

**АГЕНЦИЈЕ ЗА ПРИВРЕДНЕ РЕГИСТРЕ**

**ЗА 2016. ГОДИНУ**

Децембар 2015. године

Садржај**:**

[I УВОД 3](#_Toc438113908)

[II СИСТЕМСКИ ОКВИР ПОСТУПАЊА АГЕНЦИЈЕ 5](#_Toc438113909)

[III ВИЗИЈА АГЕНЦИЈЕ И ПОТРЕБА ЗА ЊЕНОМ СТАЛНОМ НАДОГРАДЊОМ 9](#_Toc438113910)

[IV СИСТЕМ ВРЕДНОСТИ АГЕНЦИЈЕ 10](#_Toc438113911)

[V ОРГАНИЗАЦИЈА И РЕСУРСИ АГЕНЦИЈЕ - ПРОФИЛ 11](#_Toc438113912)

[VI ПЛАН ПОСЛОВНИХ АКТИВНОСТИ 13](#_Toc438113913)

[1. Регистар привредних субјеката, Регистар јавних гласила, Регистар туризма, Регистар стечајних маса, Регистар понуђача и Регистар лица са привременим ограничењима права 13](#_Toc438113914)

[1.1. Одржавање постојећих функционалности софтвера за вођење Регистра привредних субјеката, стечајних маса, туризма и понуђача 15](#_Toc438113915)

[1.2. Имплементација новог софтверског решења за вођење Регистра медија и евиденцијa туризма у Регистру туризма 15](#_Toc438113916)

[1.3. Израда пројектне документације и даљи развој новог информационог система Агенције за вођење регистара 16](#_Toc438113917)

[1.4. Централна евиденција привремених ограничења права лица регистрованих у Агенцији 16](#_Toc438113918)

[2. Регистар финансијских извештаја 17](#_Toc438113919)

[3. Регистар заложног права на покретним стварима и правима 22](#_Toc438113920)

[4. Регистар финансијског лизинга 23](#_Toc438113921)

[5. Регистар судских забрана 23](#_Toc438113922)

[6. Регистар факторинга 24](#_Toc438113923)

[7. Регистар уговора о финансирању пољопривредне производње 24](#_Toc438113924)

[8. Централна евиденција обједињених процедура 24](#_Toc438113925)

[9. Регистар удружења и Регистар страних удружења 25](#_Toc438113926)

[10. Регистар задужбина и фондација и Регистар представништава страних задужбина и фондација 26](#_Toc438113927)

[11. Регистар удружења, друштава и савеза у области спорта 27](#_Toc438113928)

[12. Регистар комора 28](#_Toc438113929)

[13. Регистар мера и подстицаја регионалног развоја 30](#_Toc438113930)

[14. Заједнички послови 34](#_Toc438113931)

[14.1. Архива 34](#_Toc438113946)

[14.2. Скенирање 36](#_Toc438113947)

[14.3. Експедиција 37](#_Toc438113948)

[14.4. Инфо центар 37](#_Toc438113949)

[14.5. Одељење за испоруке података 37](#_Toc438113950)

[VII ОДНОСИ СА ЈАВНОШЋУ 41](#_Toc438113951)

[VIII МЕЂУНАРОДНА САРАДЊА 45](#_Toc438113952)

[IX РАЗВОЈ И ИНФОРМАЦИОНЕ ТЕХНОЛОГИЈЕ 48](#_Toc438113953)

[X ЉУДСКИ РЕСУРСИ АГЕНЦИЈЕ (ПЛАН КАДРОВА) 54](#_Toc438113954)

[XI ПЛАН НАБАВКИ 58](#_Toc438113955)

[XII ЕКОНОМСКО ФИНАНСИЈСКА ФУНКЦИЈА АГЕНЦИЈЕ 58](#_Toc438113956)

[XIII SWOT АНАЛИЗА 59](#_Toc438113957)

[XIV ОД ВИЗИЈЕ ДО РЕАЛИЗАЦИЈЕ 61](#_Toc438113958)

**ГОДИШЊИ ПРОГРАМ РАДА**

**АГЕНЦИЈЕ ЗА ПРИВРЕДНЕ РЕГИСТРЕ**

**ЗА 2016. ГОДИНУ**

# I УВОД

Агенција за привредне регистре (у даљем тексту: Агенција) у 2016. години наставиће са процесом успостављања и развоја нових послова а као најзначајније активности могу се издвојити:

|  |  |
| --- | --- |
| **1** | Агенција ће започети процесе регионалног повезивања предвиђеног Закључком Владе 05 Број: 48-10020/2015 од 19. септембра 2015. године којим је усвојен Нацрт Меморандума о разумевању између Владе и Европске банке за обнову и развој у вези са сарадњом у подршци инвестиционој клими. На основу Меморандума, ЕБРД ће у процесу јачања транспарентности подржати Агенцију за привредне регистре да оснује ***регионални портал регистара у региону Западног Балкана***[(http://www.ebrd.com/news/2015/ebrd-and-serbia-work-together-to-attract-investments.html](%28http%3A//www.ebrd.com/news/2015/ebrd-and-serbia-work-together-to-attract-investments.html)); |
|  |  |
| **2** | Агенција ће 1.1.2016. године успоставити информациони систем кроз ***Платформу за Централну евиденцију обједињених процедура издавања грађевинских дозвола*** чије успостављање је иницирано од стране Министарства грађевинарства, саобраћаја и инфраструктуре, подржано од стране међународних организација УСАИД, ГИЗ, СДЦ – Швајцарске Агенције за развој и сарадњу и координирано од стране Националне алијансе за локални економски развој – НАЛЕД; |
|  |  |
| **3** | Почев од 1.1.2016. године - подношење годишњих финансијских извештаја правних лица и предузетника биће могуће ***искључиво коришћењем квалификованог електронског потписа***. Овај систем представљаће први у потпуности електронски систем регистрације у Републици Србији; |
|  |  |
| **4** | Рад на *унапређењу рејтинга Србије на ранг листи Doing Business Светске Банке* дефинисан кроз Заједничку радну групу Владе чији је Агенција саставни део биће веома интензивиран. Значајан резултат из 2015. године кроз напредак на листи – по индикатору издавања грађевинских дозвола – са активирањем информационе Платформе из претходне тачке биће још позитивније изражен у 2016. години. Оптимизам подстиче пуна посвећеност Владе унапређењу рејтинга земље по свих 10 индикатора који се мере кроз листу Doing Business. Почетни резултати у унапређењу сарадње са Пореском управом веома охрабрују тако да се очекује да у индикатору – покретање пословања - буде додатно скраћено време пореских процедура у регистрацији оснивања привредних субјеката; |
|  |  |
| **5** | Нови регистри кроз проширивање делокруга Агенције и даље представљају израз потребе да се унапреди већ достигнути систем успостављања јединствених база података. У фази јавне расправе и усвајања прописа а у циљу успостављања су: *Регистар или евиденција дисквалификованих лица (привремених ограничења привредних субјеката)* који се изграђује уз подршку Владе Краљевине Норвешке, *Регистар здравствених установа*, *Јединствена евиденција стамбених* заједница као и друге иницијативе на обједињавању регистара у оквиру једне институције – Агенције. Почетком 2016. године очекује се почетак функционисања у пуном капацитету Регистра уговора о финансирању пољопривредне производње , с обзиром да се у првом кварталу очекује значајан обим регистрација по овом основу; |

**Законом о Агенцији за привредне регистре** („Службени гласник РС”, бр. 55/04, 111/09, 99/2011) уређено је оснивање као и институционални, правни и финансијски оквир обављања делатности Агенције а такође су прописани послови вођења регистара и евиденција као јединствених, централних и електронских база података и вршење услуга према крајњим корисницима.

Процедуре регистрације, евидентирања и објављивања података и докумената уређене су **Законом о поступку регистрације у Агенцији за привредне регистре** („Службени гласник РС”, бр. 99/2011).

Сви послови и услуге Агенције припадају категорији поверених послова.

Показатељи о интернет страници Агенције који се крећу око 70.000 дневних посета индивидуалних корисника и око милион дневно прегледаних страница докумената и предмета и даље је сврставају у ред најпосећенијих интернет портала у земљи у свим категоријама одн. убедљиво прву интернет страницу међу државним институцијама.

Норме закона и судска пракса указују да објављени подаци регистара представљају извор информација по трећа савесна лица у правном промету што, даље, указује да је интернет страница Агенције **јавно добро првог реда.**

Мерење задовољства корисника услуга, изражено кроз редовне кварталне анкете организација УСАИД и НАЛЕД, током 2014. и 2015. године, указују на висок ниво међусобног поверења Агенције и пословне заједнице и корисника њених услуга: <http://www.naled-serbia.org/sr/page/170/Istrazivanja-stavova-privrede-i-gradana>

Архив Агенције у објекту бившег „ФОН”а у Раковици, доделом од стране Владе, септембра 2014. године **комплетног објекта**, моћи ће да буде стављен, током 2016. године у додатну функцију и са капацитетима да се започне, осим архивских, и трансфер значајног броја других послова Агенције у овај објекат.

У међународним оквирима Агенција је уважени партнер у породици регистара, обзиром да њена иновативност и развој побуђују велику пажњу на сваком представљању на годишњим конференцијама регистара чији је **Агенција пуноправни члан: (ECRF / European Commercial Regsiters’ Forum, EBR / European Business Register и, по позиву, од јуна 2014. године - IACA / International Association of Commercial Administrators – USA&CANADA**.

**Директор Агенције** у европској асоцијацији званичних регистара ECRF до јуна 2016. године **има својство члана петочланог Управног одбора, са мандатом од две године**. **Менаџер међународне сарадње Снежана Тошић, члан је сталне радне групе ECRF** која се бави израдом Годишњих Прегледа међународних регистара (ECRF Survey – преко 75 земаља) што представља велико признање Агенцији за достигнуте резултате и стручност њених представника.

Стратешко опредељење Агенције за међународном сарадњом итекако је добило на значају и усвајањем **Директиве Европског парламента и Савета 2012/17/EУ (усвојене 13. јуна. 2012. године) о интер-конекцији централних, трговинских и привредних регистара држава чланица ЕУ чија се имплементација очекује у 2017. години.**

Идентично поверење Агенција ужива и у регионалним оквирима, а посебно у вишегодишњој сарадњи посебно са регистрима Македоније, Републике Српске, Словеније и Црне Горе. Сарадња са Македонијом поприма и обележја озваничене међудржавне форме кроз Споразум две земље закључен средином 2013. године (**Споразум о сарадњи између Владе Републике Србије и Владе Републике Македоније у оквиру процеса приступања Европској Унији – „Сл. гласник РС”, бр. 7/2013**), а који је Меморандумом из децембра 2015. године и формално успостављен између Централног Регистра Републике Македоније и Агенције. Предмет овог Споразума у члану 4. став 2. тачка 4. је **успостављање интероперабилности привредних регистара две земље** а алат за спровођење биће финансијска подршка ЕБРД током 2016. године за успостављање Регионалне Платформе.

Сваки појединачни регистар успоставља се посебним законом док, за послове надзора над овим пословима број надлежних односно ресорних Министарстава се непрестано увећава тако да ће до краја 2015. године укупно десет (10) Министарстава бити својим делокругом повезано са пословима Агенције уз континуирани рад на даљем проширивању обима послова (јавне расправе и радне групе за измену низа прописа).

Дакле, осим **Министарства** надлежног за послове **привреде** за послове из делокруга Агенције надлежна су и министарства чији је делокруг везан за **финансије, културу, спорт, регионални развој, правду, туризам, државну управу,** **пољопривреду а такође и грађевинарство.** Последњи квартал 2015. обележило је интензивирање активности на обједињавању регистрације здравствених установа у Агенцији током 2016. године које су иницирале коморе здравствених и медицинских радника као струковна удружења, а где је иницијативу прихватило и Министарство здравља.

Изузетан ниво заједничке сарадње започет је са министарством надлежним за послове становања кроз концепт будућег успостављања јединственог информационог система у области управљања становањем. Усвајање прописа из ове области очекује се до краја првог квартала 2016. године.

Системски оквир поступања Агенције на описани начин наставља са проширивањем уз коришћење најбољих искустава у досадашњем раду, а исто тако и добре праксе других државних институција.

# II СИСТЕМСКИ ОКВИР ПОСТУПАЊА АГЕНЦИЈЕ

Систем на коме је Агенција заснована чине три компоненте приказане у табеларном прегледу:

* **Институционална** (закон на коме институција формирана, опис, организација и финансирање послова);
* **Нормативна** (закон по којима води процедуре регистрације и обавља послове);
* **Функционална** (закони којима се регистри и послови поверавају и делокруг Министарстава).

|  |  |
| --- | --- |
|  | **ИНСТИТУЦИОНАЛНИ, НОРМАТИВНИ И ФУНКЦИОНАЛНИ ОКВИР АГЕНЦИЈЕ ЗА ПРИВРЕДНЕ РЕГИСТРЕ** |
| **ЈЕДНА ИНСТИТУЦИЈА** | **Untitled-1Закон о Агенцији за привредне регистре***(„Сл. гласник РС”, бр. 55/04, 111/09, 99/11)* |
| **ЈЕДИНСТВЕНА ПРОЦЕДУРА** | **Закон о поступку регистрације****у Агенцији за привредне регистре***(„Сл. гласник РС”, бр. 99/11, 83/14)* |
| **ЈЕДИНСТВЕНИ ФУНКЦИОНАЛНИ СИСТЕМ** | **СВИ РЕГИСТРИ НА ЈЕДНОМ МЕСТУ** |

|  |  |  |  |
| --- | --- | --- | --- |
| **Министарство привреде - Влада републике Србије** | **НАДЛЕЖНА МИНИСТАРСТВА (10)** | **РЕГИСТАР** | ***закони као основ успостављања регистара*** |
| **ПРИВРЕДА** | 1. ПРИВРЕДНИ СУБЈЕКТИ
 | Закон о привредним друштвима*(„Сл. гласник РС”, бр. 36/11, 99/11, 83/14-др. закон)* |
| 1. ЗАЛОГА НА ПОКРЕТНИМ СТВАРИМА И ПРАВИМА
 | Закон о заложном праву на покретним стварима уписаним у регистар *(„Сл. гласник РС”, бр. 57/03, 61/05, 64/06-испр. и 99/11)* |
| 1. ФИНАНСИЈСКИ ЛИЗИНГ
 | Закон о финансијском лизингу*(„Сл. гласник РС”, бр. 55/03, 61/05, 31/11 и 99/11-др. закон)* |
| 1. КОМОРЕ
 | Закон о привредним коморама*(„Сл. гласник РС”, бр. 65/01, 36/09, 99/11-др. закон)* |
| 1. СТЕЧАЈНЕ МАСЕ
 | Закон о стечају*(„Сл. гласник РС”, бр. 104/09, 99/11 – др. закон, 71/12- одлука УС, 83/14)* |
| 1. СУДСКЕ ЗАБРАНЕ
 | Закон о извршењу и обезбеђењу*(„Сл. гласник РС”, бр. 31/11, 99/11-др. закон, 109/13- одлука УС, 55/14)* |
| **ФИНАНСИЈЕ** | 1. ГОД. ФИНАНСИЈСКИ ИЗВЕШТАЈИ И БОНИТЕТ
 | Закон о рачуноводству *(„Сл. гласник РС”, бр. 62/13)* |
| 1. ФАКТОРИНГ
 | Закон о факторингу*(„Сл. гласник РС”, бр. 62/13)* |
| 1. ПОНУЂАЧИ
 | Закон о јавним набавкама *(„Сл. гласник РС”, бр. 142/12)* |
| **РЕГИОНАЛНИ РАЗВОЈ** | 1. МЕРЕ И ПОДСТИЦАЈИ РЕГИОНАЛНОГ РАЗВОЈА
 | Закон о регионалном развоју*(„Сл. гласник РС”, бр. 51/09 и 30/10)* |
| **ДРЖАВНА УПРАВА** | 1. УДРУЖЕЊА ГРАЂАНА
 | Закон о удружењима *(„Сл. гласник РС”, бр. 51/09 и 99/11-др. закон)* |
| 1. ПРЕДСТАВНИШТВА СТРАНИХ УДРУЖЕЊА
 |
| **КУЛТУРА** | 1. ФОНДАЦИЈЕ И ЗАДУЖБИНЕ
 | Закон о задужбинама и фондацијама*(„Сл. гласник РС”, бр. 88/10 и 99/11-др. закон)* |
| 1. ПРЕДСТАВНИШТВА СТРАНИХ ФОНДАЦИЈА
 |
| 1. ЈАВНА ГЛАСИЛА
 | Закон о информисању *(„Сл. гласник РС”, бр. 83/14)* |
| **СПОРТ** | 1. СПОРТСКА УДРУЖЕЊА
 | Закон о спорту*(„Сл. гласник РС”, бр. 24/11 и 99/11-др. закон)* |
| **ТУРИЗАМ** | 1. ТУРИЗАМ
 | Закон о туризму*(„Сл. гласник РС”, бр. 36/09, 88/10, 99/11-др. закон и 93/12)* |

|  |
| --- |
| **2015. и 2016. година** |
| **Министарство привреде - Влада републике Србије** | **НАДЛЕЖНА МИНИСТАРСТВА** | **РЕГИСТАР** | ***закони као основ успостављања регистара*** |
| **ПОЉОПРИВРЕДА** | 1. УГОВОРИ О ФИНАНСИРАЊУ ПОЉОПРИВРЕДНЕ ПРОИЗВОДЊЕ
 | Закон о финансирању и обезбеђењу финансирања пољопривредне производње*(„Сл. гласник РС”, бр. 128/14)* |
| **ПРИВРЕДА** | 1. ПРИВРЕМЕНА ОГРАНИЧЕЊА
 | Закон о привременим ограничењима права на обављање привредне делатности*(Нацрт)* |
| **ГРАЂЕВИНАРСТВО****И****СТАНОВАЊЕ** | 1. ЦЕНТРАЛНА ЕВИДЕНЦИЈА ОБЈЕДИЊЕНИХ ПРОЦЕДУРА
2. ЈЕДИНСТВЕНА ЕВИДЕНЦИЈА СТАМБЕНИХ ЗАЈЕДНИЦА
 | Закон о изменама и допунама Закона о планирању и изградњи*(„Сл. гласник РС”, бр. 132/14)*Јавна расправа о Закону о становању у току |
| **ЗДРАВСТВО** | 1. ЗДРАВСТВЕНЕ УСТАНОВЕ
 | Пропис у припреми |
|  | 1. ДРУГА ПРАВНА ЛИЦА...
 |  |

Достигнути резултати Агенције, њена организација и кадровска структура су и даље предмет неподељене подршке и поверења у укупном економском и политичком систему у нашој земљи.

Сарадња и размена података са институцијама у земљи као и ослањање на Агенцију као основни извор података у креирању економске политике али и вођењу процедура носилаца јавне власти све више добија на интензитету како кроз унапређења у „једношалтерском систему” (Централни регистар обвезника доприноса за социјално осигурање, Пореска управа, Народна банка Србије), тако и кроз достављање стандардизованих извештаја државним и органима локалне самоуправе. При том, све више институција и других корисника прихвата систем извештавања и размене података путем **веб сервиса** што омогућава да органи приступају непосредно базама података и преузимају их без подношења формалног писаног захтева.

**Трошковни модел** примењен у раду Агенције од њеног оснивања, који подразумева потпуно самостално финансирање функција Агенције из прихода од накнада за услуге које пружа својим корисницима, иако праћен великим тешкоћама и ограничењима, ипак се показао као најпримеренији за рад једне овакве институције. О томе највише говоре њени до сада остварени резултати. Ипак, трошковни модел указује да Агенција у потпуности дели судбину својих корисника, грађана и привреде, као и да ниво планирања својих функција мора и убудуће да повезује искључиво са приходима које буде остваривала од обима и квалитета пружених услуга.

У вези са наведеним, Агенција ће искористити сву своју енергију и знање да током 2016. године у правном систему наше земље успостави:

* Систем пуне примене квалификованих електронских потписа (систем подношења финансијских извештаја током 2015. године показао је да је три пута више корисника испунило своју обавезу но што је законом било дужно у том тренутку – што говори о високом одазиву корисника услуга на нове сервисе Агенције);
* Систем потпуно електронског плаћања, како преко интернет картица тако и преко носилаца платних услуга у смислу подизања ефикасности система пружања услуга и заокруживања пословног, информационог и финансијског система Агенције;
* Систем масовне испоруке података путем различитих врста портала, како локалних тако и регионалних уз пружање могућности самосталног избора сервиса од стране екстерних корисника.

Све наведено, условљава да се целина пословног система Агенције још заокружује, те да ће процес свеобухватне изградње јединственог пословног и информационог система Агенције и даље захтевати огроман напор у периоду од најмање неколико наредних година.

Ипак, веома је охрабрујућа висока спремност међународних донаторских и финансијских институција да подрже Агенцију кроз низ Пројеката и Споразума који ће се реализовати током 2016. и наредних година.

Ипак, подршка Владе и овде је најзначајнија и сагледавала се кроз сагласност да Агенција вишак прихода над расходима може користити усмеравањем у развој целине пословно - информационог система, у складу са законима утврђеним циљевима, као и за поступно привођење намени централног објекта Архиве Агенције у Раковици пошто обим ове архиве достиже већ близу 30 дужних километара.

Начин поступања Владе који производи пуни ефекат у реалном животу најбоље се може сагледати кроз напредовање Србије на листи Doing Business Светске Банке.

Овај резултат није случајан. Наиме, ово је прва Влада од оснивања Агенције (10 година) која је формирала централизовано тело које се у континуитету бави конкретним мерама на уклањању административних баријера. Састанци се одржавају на недељном нивоу, циљеви су јасни, носиоци послова су потпуно свесни његове обавезности тако да оптимизам даљег напредовања није неоснован.

При свему, програмско-развојни циљеви институција представљају основе по којима би требало гледати унапред и настојати да се на дневној основи унапређује квалитет јавних сервиса.

Преглед програмско-развојног правца Агенције сликовито се може представити кроз кретање од оперативно-развојног до жељеног стања пословно информационих функција Агенције.



Реализацијом будућег развоја Агенција би, током периода 2014-2016. год., добила три платформске целине и то:

* **Платформе за интегрисано управљање регистарским системима;**
* **Платформе за комуникацију и оркестрацију процеса (enterprise service bus);**
* **Платформе за електронске сервисе и дистрибуцију података (electronic service framework).**

Делови ових платформи, као посебни модули, увелико се развијају и документују у циљу испуњавања конкретних захтева које успостављају постојећи и новоусвојени прописи као обавезујуће мерило поступања Агенције у вршењу поверених послова.

# III ВИЗИЈА АГЕНЦИЈЕ И ПОТРЕБА ЗА ЊЕНОМ СТАЛНОМ НАДОГРАДЊОМ

Програм рада представља и **визију** Агенције кроз мото **„сви регистри на једном месту**, као целовити систем који суштински представља **„државни интегрисани регистар** који садржи све релевантне и јавно доступне информације од суштинског значаја за доношење одлука како на нивоу државе, тако и на нивоу сваког привредног друштва, предузетника, удружења, правног лица уопште, али и грађанина.

Прикупљање, заштита али и доступност података и информација представља један од најзначајнијих **ресурса** савременог доба, с обзиром да се без одговарајућих почетних података никакви поуздани закључци, стратегије и програми развоја не могу креирати.

У случају Агенције принцип електронских регистара **„е-регистар”** је у основи започео израдом система интегрисаних регистара **„и-регистар”**, као обједињеног система свих база података у један целовит систем и свих процедура према грађанима као корисницима.

Програмска визија формулише се тако да је Агенција за привредне регистре централна јавна агенција која води све оне регистре и евиденције јавних и других података о пословним субјектима у држави а којим се обезбеђују и повећавају сигурност у правном промету и на други начин доприноси стварању прегледнијег и стимулативнијег пословног окружења. Визија се реализује успостављањем највишег нивоа у квалитету пружених услуга и уз највећи могући степен ефикасности и успешности у обављању поверених послова.

**Надоградња визије подразумева отварање процеса током 2016. године који ће се односити на стратешки важну тему будућег институционалног оквира Агенције. Одговор који је нужно добити у дијалогу, пре свега са Владом, јесте одговор на питање који формат организационог облика Агенције ће најбоље изнети предвиђени огроман обим посла и омогућити континуитет неометаног развоја.**

**Дилема није комплексна. Могући правци су успостављање Агенције као регулаторног тела у пуном формату или успостављање Агенције као привредно-тржишног субјекта који ће успоставити поред постојећих поверених послова и функције комерцијално развојног и високо добитног карактера.**

**Модел на коме је Агенција успостављена постепено показује одређене недостатке и отвара ризике на које се мора припремити благовремени одговор. Довољно је напоменути да постојећи формат организације онемогућава Агенцији да ангажује водеће светске стручњаке који би покренули све ресурсе којима Агенција располаже. Такође, услуге Агенције показују ресурс чији развој готово да нема граница на потенцијалним тржиштима. Ипак ограничења која постојећи организациони профил и прописи који третирају организацију институција у земљи намећу, овај ресурс остављају ниско искоришћеним.**

**Другим речима, првих 10 година потврдило је у потпуности смисао успостављања Агенције док у наредном периоду Агенција у тесној координацији са Владом мора детаљно анализирати сценарије и моделе будућег институционалног и функционалног развоја као неопходног алата.**

# IV СИСТЕМ ВРЕДНОСТИ АГЕНЦИЈЕ

Остварење функција Агенције подразумева да запослени деле и поштују вредности као што су: законитост, ефикасност, једноставност и успешност пружања услуга према корисничком и институционалном окружењу уз поштовање кодекса рада и понашања јавних службеника и сталну усмереност ка увећању нивоа задовољства корисника услуга.

Знање, искуство и иновативност се стимулишу. Корисник услуга а не Агенција је на првом месту приоритета у поступању. Прописи се не тумаче већ се примењују.

Процедуре су јасне и једноставне, поступак у значајној мери аутоматизован кроз апликативна софтверска решења која се користе у раду регистра, а велики број података је јавно доступан на интернет страни Агенције, укључујући и одлуке које се доносе у поступку регистрације.

Систем вредности у борби против корупције не задржава се само на нивоу вредносног суда

већ је практичним и ефективним корацима у процедурама корупција искључена или сведена на готово немогућу.

# V ОРГАНИЗАЦИЈА И РЕСУРСИ АГЕНЦИЈЕ - ПРОФИЛ

Агенција за привредне регистре основана је 2004. године Законом о Агенцији за привредне регистре, којим су утврђени статус, седиште, послови и органи Агенције а са оперативним радом започела је 1.1.2005. године.

Оснивање Агенције помогли су Шведска влада (*Swedish International Development Cooperation Agency* - SIDA), Светска банка (*World Bank*), Мајкрософт Србија и Црна Гора (*Microsoft SCG*) и Америчка агенција за међународни развој *(United States Agency for International Development* – USAID).

Рад Агенције у периоду 2008-2010. год. својом донацијом у вредности од 3,2 милиона УСА долара помогла је Влада Републике Јужне Кореје преко Корејске агенције за међународну сарадњу (Korean International Cooperation Agency - KOICA).

Споразумом Републике Србије и Краљевине Норвешке закљученим 29. новембра 2013. године у Агенцији ће, донаторском подршком, бити имплементиран у току 2014/15. године Регистар привременог ограничавања права на покретање обављање привредне делатности. Истовремено са наведеним, током 2014. године реализован је и донаторски пројекат подржан од Владе Краљевине Шведске у висини од око 22.000 еура ради имплементације „ИТИЛ” система у сектору ИТ Агенције.

Агенција обавља Законом поверене послове и води регистре и то:

1. **Регистар привредних субјеката**, који обухвата:
* Регистар привредних друштава који је почео са радом 31. децембра 2004. године;
* Регистар предузетника, који је почео са радом 01. јануара 2006. године и
* регистрацију финансијских извештаја, од 01. јануара 2006. године до 01.01.2010. године;
1. **Регистар финансијског лизинга**,од 31. децембра 2004. године;
2. **Регистар заложног права** на покретним стварима и правима, од 15. августа 2005. године;
3. **Регистар медија**, од 13.02.2015. године којим је замењен Регистар јавних гласила, од 14. октобра 2009. године;
4. **Регистар удружења**, од 22. октобра 2009. године;
5. **Регистар страних удружења**, од 22. октобра 2009. године;
6. **Регистар туризма**, од 1. јануара 2010. године;
7. **Регистар стечајних маса**, од 1. јануара 2010. године;
8. **Регистар финансијских извештаја и података о бонитету** **правних лица и предузетника**, од 1. јануара 2010. године;
9. **Регистар мера и подстицаја регионалног развоја**, од 1. фебруара 2011. године;
10. **Регистар задужбина и фондација,** од 01. марта 2011. године;
11. **Регистар представништава страних фондација и задужбина**, од 1. марта 2011. године;
12. **Регистар удружења, друштава и савеза у области спорта**, од 23.09.2011. године;
13. **Регистар судских забрана**, од 17.09.2011. године;
14. **Регистар комора**, од 01.01.2013. године.
15. **Регистар понуђача,** од 01.09.2013. године;
16. **Регистар факторинга,** од 22.10.2013. године;
17. **Регистар уговора о финансирању пољопривредне производње,** од 01.06.2015. године.



**Организациона и управљачка структура Агенције**

Органи Агенције су управни одбор и директор.

Председник Управног одбора је Велибор Самарџић, дипл. правник из Београда (именован је за председника Управног одбора решењем Владе 24 број 119-13971/2014 од 05.11.2014. године, „Службени гласник РС”, број 121/14), а чланови Управног одбора су: Живојин Вулетић, дипл. правник из Београда (Решење Владе 24 број 119-5556/2014 од 13.06.2014. године, „Службени гласник РС”, број 62/14), Миодраг Грдинић, дипл. правник из Београда (Решење Владе 24 број 119-14383/2014 од 14.11.2014. године, „Службени гласник РС”, број 125/14), Зоран Драгићевић, дипл. инжењер пољопривреде из Београда (Решење Владе 24 број 119-2210/2013 од 14.03.2013. године, „Службени гласник РС”, број 25/13) и Филип Катић, дипл. правник из Београда (Решење Владе 24 број 119-250/2015 од 15.01.2015. године, ”Службени гласник РС”, бр. 04/15).

Директора Агенције именује и разрешава Влада на предлог Управног одбора.

Директор Агенције, Звонко Обрадовић, изабран је на јавном конкурсу крајем новембра 2012. године и именован решењем Владе 24 број 119-8261/2012 дана 28.11.2012. године, на нови мандатни период од 5 година.

Регистре воде регистратори, именовани од стране Управног одбора Агенције, уз претходну сагласност Владе. Исто лице може поново, по истеку мандата, бити именовано за регистратора. Сходно флексибилном законском моделу којим се уређује поступак именовања регистратора, једно лице може водити више регистара из сродних области чиме се избегава умножавање функција али и значајно олакшава интеграција између функција вођења регистара и заједничких функција Агенција.

Регистратори Агенције су у свом раду независни а овлашћења и надлежност им је детаљно прецизирана Законом о Агенцији за привредне регистре и Законом о поступку регистрације у Агенцији за привредне регистре.

**Миладин Маглов**, од оснивања Агенције води Регистар привредних субјеката, а трећи пут је именован за регистратора Одлуком управног одбора број 10-5-42/12 од 15.11.2012. године по претходно прибављеној сагласности Владе 24 број 119-7296/2012 од 02.11.2012. године. Миладин Маглов, по одлуци управног одбора, осим Регистра привредних субјеката води и регистре медија, туризма, стечајних маса и Регистар понуђача.

**Тања Вукотић Маринковић**, такође, од оснивања Агенције, односно почетка рада регистара, води регистре финансијског лизинга и заложног права на покретним стварима и правима, а трећи пут је, од тада, именована за регистратора Одлуком Управног одбора број 10-5-43/12 од 15.11.2012. године по претходно прибављеној сагласности Владе 24 број 119-7298/2012 од 02.11.2012. године. Тања Вукотић Маринковић, по одлуци Управног одбора, осим наведених, води и Регистар судских забрана, Регистар факторинга и Регистар уговора о финансирању пољопривредне производње.

**Нивес Чулић**, именована је за регистратора који води Регистар удружења и Регистар страних удружења, пре почетка рада ових регистара, Одлуком Управног одбора 10-5-35/09 дана 16.10.2009. године по претходно прибављеној сагласности Владе 24 број 119-5888/2009 од 09.10.2009. године. Нивес Чулић, по одлуци Управног одбора, осим наведених води и регистре задужбина и фондација, представништава страних задужбина и фондација, Регистар удружења, друштава и савеза у области спорта и регистар комора. По истеку мандата, по други пут је именована за регистратора који води Регистар удружења и Регистар страних удружења, Одлуком Управног одбора 10-5-25/13 дана 16.10.2013. године, по претходно прибављеној сагласности Владе 24 број 119-8671/2013 од 14.10.2013. године.

**Ружица Стаменковић**, води Регистар финансијских извештаја и података о бонитету правних лица и предузетника, од почетка рада овог регистра у Агенцији, а именована је Одлуком управног одбора број 10-5-35/13 од 26.12.2013. године, по претходно прибављеној сагласности Владе 24 број 119-10290/2013 дана 04.12.2013. године. Ружица Стаменковић, по одлуци Управног одбора, осим овог, води и Регистар мера и подстицаја регионалног развоја.

Заједничке послове за све регистре обављају запослени организовани у секторе и службе.

Седиште Агенције је у Београду, Бранкова бр. 25, а организационе јединице Агенције основане су у 13 градова Србије (Суботица, Зрењанин, Нови Сад, Панчево, Ваљево, Крагујевац, Краљево, Ужице, Пожаревац, Зајечар, Ниш, Лесковац и Косовска Митровица).

Програм рада за 2016. годину садржи приказ пословних активности са збирним и појединачним табеларним и текстуалним показатељима, законима прописаног делокруга регистара, евиденција и Агенције као целине.

# VI ПЛАН ПОСЛОВНИХ АКТИВНОСТИ

## Регистар привредних субјеката, Регистар јавних гласила, Регистар туризма, Регистар стечајних маса, Регистар понуђача и Регистар лица са привременим ограничењима права

Регистар привредних субјеката почео је са радом, у оквиру Агенције за привредне регистре, 31. 12. 2004. године, Регистар медија (бивши Регистар јавних гласила), 14. 10. 2009. године, Регистар туризма 01. 01. 2010. године, Регистар стечајних маса 23. 01. 2010. године и Регистар понуђача 01. 09. 2013. године.

**Остварени резултати у 2015. години**

Планирање пословања за 2016. годину базира се на оствареним резултатима у првих једанаест месеци у 2015. години, као и на пројекцији пословних процеса који ће се спроводити у регистрима привредних субјеката, медија, туризма, стечајних маса и понуђача, посматрајући пословне потребе регистара и нормативну активност (закони који се у моменту израде овог Програма налазе у Народној скупштини РС и други подзаконски прописи).

|  |  |  |  |  |  |
| --- | --- | --- | --- | --- | --- |
|  | **Регистар привредних субјеката** | **Регистар медија** | **Регистар туризма** | **Регистар стечајних маса** | **Регистар понуђача** |
| **2015.** | 290.810 | 1900 | 1.800 | 180 | 6800 |
| **2016.** | 313.060 | 1.200 | 47.500 | 200 | 6.500 |

У току 2016. године укупно се може планирати већи број захтева. Ове промене се пре свега односе на Регистар привредних субјеката због очекиваних измена Закона о привредним друштвима и Регистар туризма због имплементације дела регистра туризма који се односи на евиденције туризма.

Значајно је напоменути да до значајнијег повећања послова у 2016. години неће доћи пре свега јер се у последњих неколико година уводе напредни електронски системи размене података (web сервиси) са другим државним институцијама и великим пословним системима (банкама), тако да се смањује потреба за издавање извода и потврда. Органи који врше јавна овлашћења све више се поуздају у јавно објављене податке из регистара, те се на тај начин промовише поузданост података објављених у регистрима, односно начела тачности и претпоставке савесности, према коме трећа лица која се у правном промету поуздају у податке из регистара не сносе штетне правне последице због нетачних података у регистрима. Стога овакав начин пословања Агенције има за последице ефикаснији рад и уштеде привреди, али самим тим и смањење прихода Агенције.

*Упоредни приказ броја предмета по структури за 2015. и план за 2016. годину*

| **Тип предмета**  | **Број предмета за 2015** | **Број предмета за 2016**  | *Индекс* |
| --- | --- | --- | --- |
| *(3:2)* |
| *1* | *2* | *3* | *4* |
| Брисање предузетничке радње  | 35000 | 35000 | 100 |
| Брисање привредног друштва  | 3300 | 3300 | 100 |
| Издавање извода  | 63000 | 60000 | 95.238 |
| Одустанак  | 220 | 220 | 100 |
| Оснивање предузетника  | 40630 | 41000 | 100.91 |
| Оснивање привредног друштва  | 10900 | 11000 | 100.92 |
| Промена података о привредном друштву  | 55500 | 68000 | 122.52 |
| Промене података о предузeтнику  | 53500 | 65000 | 121.5 |
| Резервација назива  | 1600 | 1700 | 106.25 |
| Обнова резервације | 130 | 140 | 107.69 |
| Упис делатности удружења | 280 | 300 | 107.14 |
| Техничка корекција предузетника  | 1650 | 1700 | 103.03 |
| Техничка корекција прив друштва  | 1900 | 2000 | 105.26 |
| Стечајне масе  | 180 | 200 | 111.11 |
| Туризам | 1800 | 47500 | 2638.9 |
| Медији | 1900 | 1400 | 73.684 |
| Понуђачи | 6800 | 6500 | 95.588 |
| Потврде укупно | 18500 | 19000 | 102.7 |
| Жалба | 1700 | 1700 | 100 |
| Остало | 3000 | 3000 | 100 |
|  |  |   |  |
| **УКУПНО:** | **301490** | **368660** | 122.21 |

**План активности у регистрима у 2016. години**

## Одржавање постојећих функционалности софтвера за вођење Регистра привредних субјеката, стечајних маса, туризма и понуђача

У 2016. у Регистру привредних субјеката, Регистру стечајних маса и Регистру туризма (без евиденција) ће се радити на одржавању постојећег нивоа функционалности софтвера за вођење ових регистара и самим тим одржавање високог нивоа квалитета података који су садржани у регистрима.

Под одржавањем постојећег нивоа функционалности софтвера подразумева се подржавање пословних процеса који су пре свега прописани као процесна правила Законом о поступку регистрације у Агенцији за привредне регистре и као предмет регистрације кроз материјалне законе (Закон о привредним друштвима, Закон о јавним предузећима, Закон о задругама, Закон о стечају, Закон о туризму, Закон о јавним набавкама, Закон о јавном информисању и медијима …. ).

Побољшање квалитета података пре свега односи се на податке о физичким лицима и адресне податке о привредним субјектима (адреса седишта, огранака) који ће се у оквиру постојећег софтверског решења тачније уносити као резултат размене података са надлежним државним органима.

Регистри туризма (део који се односи на регистрацију туристичких агенција) и понуђача су у 2014. године доживели имплементацију на софтверској платформи Ванила, тако да су у 2015. години консолидовани у потпуности са високим нивоом функционалности.

Поред тога, и у односу на напред побројане регистре у 2016. години, истовремено са одржавањем постигнутог нивоа функционалности и квалитета, потребно је да се отпочне са планирањем преласка на нови информациони систем Агенције у периоду 2016 – 2018 године.

## Имплементација новог софтверског решења за вођење Регистра медија и евиденцијa туризма у Регистру туризма

Регистар јавних гласила је од 13. 02. 2015. године на основу новог Закона о јавном информисању и медијима (”Сл. гласник РС”, бр. 83/2014) променио назив у Регистар медија.

Постојећи софтвер за вођење овог регистра развијен је крајем 2014. и у 2015. години у потпуности интерним ресурсима Агенције и то као привремено решење. Овим софтвером омогућено је уношење проширеног сета података који се односи медије. Крајем 2015. године биће испоручен нов софтвер који је рађен на јединственој платформи Агенције за развој и вођење регистара, а представља део новог информационог система Агенције који се развија, а свој пун капацитет треба да доживи у периоду 2016 – 2018 године.

Исто тако на истој платформи до краја 2015. године очекује се и имплементација евиденција туризма. Успостављањем евиденција туризма у целости ће бити заокружен Регистар туризма. Посебност овог регистра представља чињеница да у себи поседује разнородне процесе, који се с једне стране односе на регистрацију туристичких агенција, а с друге стране на евидентирање свих битних чинилаца туристичких потенцијала Републике Србије. Овим начином евидентирања биће пружена могућност непосредног учествовања у пословним процесима Агенција и трећих лица. Та трећа лица су државни органи и организације, али и сами угоститељи, односно лица која су по неком од основа уписана у евиденцију.

## Израда пројектне документације и даљи развој новог информационог система Агенције за вођење регистара

У току 2016. године потребно је да се истовремено са напред наведеним активностима настави са изградњом новог информационог система Агенције у периоду 2016 – 2018 године. Нови информациони систем Агенције за вођење регистара биће успостављен за вођење Регистра медија, вођење евиденција у Регистру туризма, и то са оним нивоом функционалности који служи за те регистре. Квалитет новог система односи се на имплементацију заједничких принципа прокламованих Законом о поступку регистрације у Агенцији за привредне регистре. Предност новог система је могућност да се на једној платформи, једним алатом развију решења за вођење различитих регистара. Оваквим приступом стварају се услови за даље ефикасно и економично вођење поступака регистрације, односно вршење законом поверених надлежности, уз задржавање високог нивоа транспарентности и поузданости у податке регистроване у регистрима које води Агенција.

Предност новог система је и обезбеђење могућности лакшег повезивања Агенције за другим државним органима и стварање предуслова за интеграцију са другим регистрима и базама података надлежних органа у Републици Србији и другим сродним институцијама у иностранству.

## Централна евиденција привремених ограничења права лица регистрованих у Агенцији

У оквиру донаторске билатералне помоћи Краљевине Норвешке за 2013. годину дана 18. 11. 2013. године закључен је Споразум између Владе Републике Србије и Министарства спољних послова Краљевине норвешке, где је извршено и дефинисање донаторске помоћи за Пројекат успостављања и имплементације Регистра лица са привременим ограничењима права. Постојећим Нацртом Закона о централној евиденцији привремених ограничења права лица регистрованих у Агенцији за привредне регистре предвиђено је успостављање централне евиденције изречених мера у којој ће на једном месту бити систематизовано прикупљени подаци о оним привредним субјектима, односно њиховим власницима, директорима и члановима надзорних одбора или других органа чије је пословање санкционисано изрицањем кривичних, прекршајних или управних санкција.

Централна евиденција представља јединствену, централну, електронску базу података о лицима која су уписана у регистре Агенције, којимa је привремено ограничено одређено право актом надлежног органа.

У првом тромесечју 2016. године очекује се усвајање наведеног закона, а према предложеним решењима Централна евиденција требао би да отпочне с радом 01. 06. 2016. године. Евиденција ће бити имплементирана на новој регистарској платформи, чији се и даљи развој планира у периоду 2016 – 2018 године за успостављање и вођење и других регистара Агенције.

## Регистар финансијских извештаја

Регистар финансијских извештаја, почео је са радом 01.01.2010. године, у оквиру Агенције, сагласно одредбама Закона о изменама и допунама Закона о рачуноводству и ревизији („Сл. Гласник РС” број 111/2009). Регистар је оформљен обједињавањем послова регистрације финансијских извештаја, које је до тада обављао Регистар привредних субјеката и послова пријема финансијских извештаја и обраде података из тих извештаја (на појединачном и збирном нивоу), те давања података из финансијских извештаја и пружања услуга бонитета, које је обављала Народна банка Србије.

У току 2015. године, што се тиче **послова финансијских извештаја**, сви расположиви ресурси Регистра финансијских извештаја су били усмерени на успостављању Посебног информационог система Агенције (у даљем тексту: ПИС ФИ систем), који подржава састављање и достављање финансијских извештаја и извештаја за статистичке потребе у складу са Законом о рачуноводству, њихову обраду и јавно објављивање, замену финансијских извештаја као и подношење пријава за привредни преступ против правних лица која нису испунили обавезу достављања тих извештаја.

С друге стране, у делу **послова макроекономског информисања и пружањa услуга из Регистра,** сви напори, били су усмерени у два правца, и то на дефинисање новог модела макроекономског информисања о пословању правних лица и предузетника у земљи, и сходно томе на изради Годишњег билтена финансијских извештаја за 2014. годину и Саопштења о пословању привреде у Републици Србији у 2014. години, као и на разраду модела пружања услуга из Регистра, у складу са Законом о рачуноводству и подзаконским актима донетим на основу тог закона и почетак пружања тих услуга са подацима за 2014. годину свим заинтересованим корисницима.

Планирање пословања из надлежности Регистра за 2016. годину засновано је на оствареним активностима и резултатима рада посматраним у првих девет месеци 2015. године, са пројекцијом до краја године (текуће пословање), као и на стварању услова за пуну примену Закона о рачуноводству која је прописана почев од извештаја за 2015. годину за све обвезнике (унос у ПИС ФИ систем и достављање свих врста извештаја за све групе правних лица у електронском облику са квалификованим електронским потписом законског заступника за сва правна лица и предузетнике), и ажурирању ПИС ФИ система Агенције који ће у целини подржавати потпуну имплементацију Закона о рачуноводству, те на другим развојним пословима у Регистру (пројектовани правци развоја послова Регистра).

**Текуће пословање**

У току 2015. године у Регистру су извршене припреме за почетак пријема, обраде и објављивања свих врста извештаја за 2014 годину, за све групе правних лица. У систем су имплементирана и посебна правила зависно од начина састављања и достављања тих извештаја (у електронском облику са квалификованим електронским потписом, те у папирном облику применом ПИС ФИ система или потпуно у папирном облику). Наиме, у складу са прелазним одредбама Закона о рачуноводству једино микро правна лица су имала могућност достављања извештаја за 2014 и у папирном облику.

**У току 2015. године обављени су следећи послови:**

* **Успостављена је евиденција обвезника и законских заступника** и постављена пословна правила за њено вођење
* **Дефинисани су пословни процеси у оквиру ПИС ФИ** система и израђена упутства и процедуре за рад везано за пријем, обраду и објављивање података, извештаја и документације
* **Израђена су рачунска и логичка правила** на основу подзаконских аката који уређују садржину и форму образаца финансијских извештаја по групама правних лица и извршена њихова имплементација у ПИС ФИ систем, а истовремено су и објављена на интернет страни Агенције

Напред наведено, омогућило је да се ПИС ФИ систем стави у функцију, односно на располагање екстерним и интерним корисницима, и то:

* **екстерним корисницима -** до краја првог квартала 2015, обезбеђено је свим правним лицима и предузетницима коришћење ПИС ФИ система за састављање и достављање извештаја за статистичке потребе као и комбиновано достављање уз те извештаје и редовних годишњих финансијских извештаја са одговарајућом документацијом уз примену квалификованог електронског потписа законског заступника.У другом кварталу екстерним корисницима омогућено је састављање и достављање искључиво редовних годишњих финансијских извештаја са одговарајућом документацијом за 2014. годину, као и ванредних финансијских извештаја којима је основ за састављање у 2015. години. У трећем и четвртом кварталу, екстерним корисницима омогућена је замена јавно објављених финансијских извештаја за 2014. годину, као и замена документације која је достављена уз те извештаје
* **интерним корисницима -** у току другог и трећег квартала 2015. године дефинисана су пословна правила и извршена њихова имплементација за рад у ПИС ФИ систему у интерном окружењу Агенције и то пре свега везано за поступак евидентирања пријема извештаја, затим процес обраде извештаја у том систему, као и на дефинисању излазних докумената (обавештења о утврђеним недостацима, потврда о јавном објављивању), односно праћења тока пријема и обраде, затим и објаве финансијских извештаја и прописане документације на интернет страни Агенције, као и сам поступак замене јавно објављених финансијских извештаја. Да би интерни корисници могли радити у том систему припремљене су и неопходне инструкције као и обука за рад интерних корисника.

У току 2015 године у Регистру финансијских извештаја извршен је пријем **186.258 предмета, који се односе на извештаје за статистичке потребе и финансијске извештаје за 2014**. **годину,**  то према следећој структури:

|  |  |  |  |  |
| --- | --- | --- | --- | --- |
| **Врста предмета** | **Електронски** | **Хибридни** | **Папирни** | Укупно евидентирани извештаји |
| Извештај за статистичке потребе | 12.503 | 15.204 | 2.465 | 30.172 |
| Извештај за статистичке потребе и редовни годишњи финансијски извештај са прописаном документацијом | 15.550 | 90.006 | 6.740 | 112.296 |
| Изјава о неактивности | 601 |  | 11.691 | 12.292 |
| Годишњи финансијски извештај са прописаном документацијом | 13.186 | 13.291 | 1.652 | 28.129 |
| Ванредни финансијски извештај | 2.585 |   |   | 2.585 |
| Консолидовани финансијски извештај са прописаном документацијом | 732 |  |  | 732 |
| Укупно: | **45.157** | **118.501** | **22.548** | **186.206** |

Може се констатовати да је укупан број предмета мањи од пројектованог из разлога што је преко 72% обвезника искористило могућност да уз извештаје за статистичке потребе истовремено достави и редовне годишње финансијске извештаје и прописану документацију.

Свих 186.206 предмета за 2014. годину, Агенција је евидентирала и обрадила. У базу података за статистичке потребе унети су подаци из извештаја за статистичке потребе. Јавно су објављени исправни редовни годишњи финансијски извештаји, ванредни и консолидовани годишњи финансијски извештаји. Код финансијских извештаја за 2014. годину, у којима су утврђени одређени недостаци, обвезницима су послата обавештења о тим недостацима, те уколико не поступе по обавештењима, извештаји ће бити објављени као неисправни најкасније до краја године.

У Регистру је израђена и објављена публикација *Годишњи билтен финансијских извештаја за 2014. годину*. Ова публикација израђена је по први пут у нашој земљи, и то полазећи од новина прописаних Законом о рачуноводству, којим је уведен нови систем финансијског извештавања. Наиме, прописано је извештавање правних лица и предузетника у две целине – достављањем података за статистичке и друге потребе државе и достављањем финансијских извештаја за јавно објављивање. Годишњи билтен финансијских извештаја за 2014. годину сачињен је на основу прелиминарне збирне обраде података за статистичке и друге потребе за 2014. годину и садржи збирне податке о пословању правних лица и предузетника у земљи, за последње две извештајне године. Ти подаци су систематизовани у три поглавља - реални сектор, финансијске институције и непрофитне институције, при чему су поред података по групама правних лица на укупном нивоу, дати и подаци по нижим нивоима класификације, у складу са Методологијом. Годишњи билтен финансијских извештаја за 2014. годину комплетно је израђен крајем јула 2015. године, у форми документа на 500 страница.

У октобру 2015. године израђено је и објављено *Саопштење о пословању привреде у Републици Србији у 2014. години*, које садржи прелиминарне збирне податке о финансијском положају и успешности пословања носилаца привредне делатности у земљи – привредних друштава, установа и предузетника. У Саопштењу су дати упоредни подаци за последње две године и анализа тренда основних финансијских перформанси, као и број тих правних лица односно предузетника и број запослених. Поред кретања на укупном нивоу сагледана је и концентрација перформанси по секторима и величини привредних друштава. У оквиру Саопштења посебно су анализирани резултати пословања и финансијски капацитети одабраних сегмената привреде, који значајно опредељују укупна привредна кретања, и то сегмент привредних друштава без јавних предузећа и привредних друштава у реструктурирању, стечају и ликвидацији, затим посебно јавна предузећа, као и сегмент привредних друштава у реструктурирању и сегмент привредних друштава у стечају и ликвидацији.

До краја 2015. године, по окончању обраде редовних годишњих финансијских извештаја за 2014. годину планирана је израда саопштења *СТО НАЈ... привредних друштава у Републици Србији у 2014. години*, а потом по окончању обраде консолидованих годишњих финансијских извештаја за 2014. годину и израда *Саопштења о пословању економских целини у Републици Србији у 2014. години*.

Израда поменутих публикација планирана је и у 2016. години.

Полазећи од измењених подзаконских аката која уређују контни оквир и садржину и форму образаца финансијских извештаја, а ради обезбеђивања упоредивих података који су основ за разне врсте анализа и пружање услуга бонитета, иновирана је *Методологија за утврђивање података о бонитету привредних друштава, задруга, установа и предузетника и давање оцена бонитета привредних друштава*. У складу са том Методологијом утврђени су и прерачунати подаци и показатељи о бонитету за привредна друштава и задруге, за установе и за предузетнике за претходне године, за период од 2008. до 2013. године (преко 400.000 збирних података и преко 77.000 збирних показатеља) , а потом су утврђени и подаци и показатељи за последњу извештајну 2014. годину (око 75.000 збирних података и око 13.000 збирних показатеља). На основу иновиране Методологије утврђене су и оцене бонитета привредних друштава, односно скоринг за период од 2009. до 2013. године за 92.905 привредних друштава и нови скоринг за период од 2010. до 2014. године за 92.800 привредних друштава.

Услуге из Регистра пружане су свим заинтересованим корисницима, правним и физичким лицима, домаћим и страним. Ове услуге пружане су за потребе државних органа и организација, јединица локалне самоуправе којима је на њихов захтев, без накнаде, испоручено укупно око 60 милиона података из финансијских извештаја (до краја године очекује се испорука око 70 милионa података, што је за 69 милиона мање него претходне године). Поред тога, услуге су пружане и свим осталим заинтересованим корисницима, уз накнаду, а у првих девет месеци 2015. године пружено је укупно 7.947 услуга и, при томе, у оквиру специјалних аранжмана корисницима је испоручено 8,5 милиона података. До краја 2015. године очекује се укупан број од око 11.700 пружених услуга, односно 20,5 милиона података.

**Пројектовани правци развоја послова Регистра**

***а) Унапређење послова обраде и јавног објављивање извештаја***

У 2016. години главне активности везано за обраду и јавно објављивање финансијских извештаја и документације о усвајању тих извештаја одвијаће се у правцу консолидације пословних процеса и дораде информатичких решења у ПИС ФИ систему, а на основу искустава стечених у првој години његове примене. Ово у циљу обезбеђивања функционалне целовитости система у условима пуне примене Закона о рачуноводству и потпуног преласка на електронско пословање. У том смислу, посебна пажња ће бити посвећена:

* даљем унапређењу евиденције обвезника достављања финансијских извештаја и дорада информатичких решења која треба да обезбеде квалитетније преузимање података из изворних регистара и евиденција;
* доради (ажурирању) ПИС ФИ система Агенције, којим ће се омогућити потпуна примена Закона о рачуноводству на састављање и достављање извештаја за 2015 годину;
* доради апликације која подржава подношење пријава за привредни преступ против правних лица која нису доставила извештаје у складу са Законом и вођење евиденције о поднетим пријавама;
* доради апликације која обезбеђује вођење е-архиве, у условима управљања великом количином електронских докумената.

***б) Развој система бонитета (део ПИС ФИ)***

У склопу изградње целокупног Посебног информационог система финансијског извештавања (ПИС ФИ) у току 2016. године планиран је развој и успостављање новог информационог система бонитета којим би се увела савременија информатичка решења на којима ће се заснивати вођење база података у оквиру Регистра финансијских извештаја. Планирано је и увођење нових софтверских решења у делу утврђивања изведених података – података и показатеља о бонитету, као и оцена бонитета. У склопу новог система бонитета предвиђени су и развој и имплементација нових информатичких решења која се односе на креирање и пружање стандардизованих услуга из Регистра, а које су већ дате у Каталогу услуга. Такође, овај нови систем поред веће оперативности и прилагодљивости за рад на пословима анализа, извештавања и пружања услуга, треба да обезбеди и већу флексибилност у погледу креирања нових услуга из Регистра у наредном периоду. У систем бонитета потребно је увести и савременије софтверско решење („user friendly”) за наручивање и испоруку стандардизованих услуга из Регистра финансијских извештаја. Као посебан сегмент потребно је развити систем за проверу квалитета, који би омогућио тестирање примењених софтверских решења пре пуштања у продукцију. Реализацијом поменутих активности систем финансијског извештавања био би у потпуности информационо заокружен.

***в) Учешће у изради веб портала Агенције***

Полазећи од захтева корисника и потребе за даљим јачањем институционалне позиције Агенције потребно је у оквиру веб портала Агенције корисницима обезбедити приступ широкој лепези података који се региструју и воде на нивоу целе Агенције. У поступку израде веб портала потребно је учешће представника свих регистара како би се, поред већ постојећих стандардизованих услуга које пружа Агенција, сагледала структура свих података којима она располаже, систематизовали подаци из статусних регистара, као и подаци из финансијских извештаја и подаци о бонитету, дефинисале основне методолошке поставке за креирање услуга које ће обухватати податке из више регистара и које ће се пружати на порталу. У том смислу потребно је креирати услуге које ће омогућити задовољење информационих потреба широког круга корисника у поступку доношења пословних одлука и истраживања пословног окружења. У склопу активности израде веб портала Агенције посебан сегмент треба да представља дефинисање начина плаћања услуга, како би коришћење понуђених сервиса било што прихватљивије корисницима.

**Пројектовани обим послова**

Полазећи од решења прописаних Законом о рачуноводству и његове пуне примене приликом састављања и достављања извештаја за 2015 годину у електронској форми са квалификованим електронским потписом законског заступника, а имајући у виду обим послова везано за финансијске извештаје, као и број пружених услуга из Регистра у току 2015. године и њихову пројекцију до краја године, у 2016. години очекује се приближно исти број предмета.

Пројекције су дате у табелама које следе.

|  |  |  |  |  |
| --- | --- | --- | --- | --- |
| **Врсте извештаја / података** | **2015.** | **2016.** | **Индекс**(4:2) | **Индекс**(5:3) |
| ***Број предмета*** | ***Обим*** ***предмета*** | ***Број предмета*** | ***Обим*** ***предмета*** |
| *1* | *2* | *3* | *4* | *5* | *6* | *7* |
| Подаци за статистичке потребе | 30.172 | 30.172 | 31.000 | 31.000 | 103 | 103 |
| Подаци за статистичке потребе и редовни годишњи финансијски извештаји  | 112.296 | 336.888 | 112.000 | 336.000 | 100 | 100 |
| Изјава о неактивности | 12.292 | 12.292 | 12.000 | 12.000 | 98 | 98 |
| Редовни годишњи финансијски извештаји  | 28.129 | 56.258 | 28.000 | 56.000 | 100 | 100 |
| Консолидовани годишњи финансијски извештаји | 732 | 1.464 | 750 | 1.500 | 102 | 102 |
| Ванредни финансијски извештаји | 2.585 | 2.585 | 2.600 | 2.600 | 101 | 101 |
| Укупно финансијски извештаји:  | **186.206** | **439.659** | **186.350** | **439.100** | **100** | **100** |

Приликом пројекције очекиваног броја предмета везано за финансијске извештаје пошло се од претпоставке да ће велики број обвезника као и по извештајима за 2014. годину искористити могућност да истовремено достави податке за статистичке потребе и финансијске извештаје са документацијом, као и да ће 12.000 обвезника доставити изјаву о неактивности.

|  |  |  |  |
| --- | --- | --- | --- |
| **Врсте извештаја / података које се пружају из Регистра** | **2015.** | **2016.** | **Индекс**(3:2) |
| *1* | *2* | *3* | *4* |
| Подаци уступљени државним органима | 70.000.000 | 80.000.000 | 114 |
| Подаци уступљени уз накнаду | 20.500.000 | 21.000.000 | 102 |
| **Укупно уступљени подаци:** | **90.500.000** | **101.000.000** | **112** |
| Услуге из регистра (извештаји, скоринг и специјални аранжмани): | **11.700** | **13.000** | **111** |

Приликом пројекције очекиваног броја услуга пружених из Регистра пошло се од претпоставке да ће број тих услуга бити благо повећан.

## Регистар заложног права на покретним стварима и правима

Регистар заложног права на покретним стварима и правима је установљен Законом о заложном праву на покретним стварима уписаним у регистар („Сл. гласник РС”, бр. 57/03,61/05, 64/06 и 99/11), а почео је са радом у оквиру Агенције за привредне регистре 15. августа 2005. године.

Планирање послова који су у надлежности Регистра засновано је на подацима о приливу предмета у првих девет месеци текуће године, са пројекцијом до краја 2015. године, као и на очекиваном повећању прилива захтева за регистрацију уговора о залози којима ће бити обезбеђена потраживања поверилаца из уговора о финансирању пољопривредне производње који ће бити закључени током 2016. године. У питању је нов начин краткорочног финансирања пољопривредне производње уведен Законом о финансирању и обезбеђењу финансирања пољопривредне производње („Сл. гласник РС”, број 128/14). Нова законска решења створила су услове за бољу заштиту интереса поверилаца, кроз брзу и ефикасну реализацију средстава обезбеђења, међу којима је и залога на покретним стварима и правима. С обзиром да се очекује да ће током наредне године бити регистровано пар хиљада уговора о финансирању пољопривредне производње, то се очекује прилив од око 1.500 регистрационих пријава за упис уговорних заложних права којима ће бити обезбеђена потраживања поверилаца из уговора о финансирању пољопривредне производње.

У наредној табели дат је приказ очекиваног прилива до краја 2015. и током 2016. године, по врстама захтева.

|  |  |  |  |
| --- | --- | --- | --- |
| **Врста захтева** | **2015.** | **2016.** | **Индекс (3:2)** |
| *1* | *2* | *3* | *4* |
| Упис заложног права | 18.500 | 20.000 | 108 |
| Измена и/или допуна регистрованих података | 2.000 | 2.000 | 100 |
| Упис и брисање забележбе | 400 | 400 | 100 |
| Брисање заложног права | 9.000 | 9.000 | 100 |
| Изводи, потврде, преписи и копије | 900 | 900 | 100 |
| Остали захтеви | 4.500 | 4.500 | 100 |
| Укупно: | **35.300** | **36.800** | **104** |

*Прилив захтева – упоредни приказ за 2015. и 2016. годину*

## Регистар финансијског лизинга

Регистар финансијског лизинга установљен је Законом о финансијском лизингу („Сл. гласник РС”, бр. 55/03, 61/05, 31/11 и 99/11), а почео је са радом у оквиру Агенције за привредне регистре 4. јануара 2005. године.

Процењује се да ће се током наредне године прилив броја захтева у Регистру финансијског лизинга задржати на истом нивоу као и 2015. године. Процена је извршена на основу података о броју предмета примљених у првих прва три квартала текуће године, уоченим тенденцијама, а имајући у виду тренутну економску ситуацију у земљи, која не ствара услове за значајнији пораст броја закључених уговора у наредној години.

У наредној табели дат је приказ очекиваног прилива до краја 2015. и током 2016. године, по врстама захтева.

|  |  |  |  |
| --- | --- | --- | --- |
| **Врста захтева** | **2015.** | **2016.** | **Индекс (3:2)** |
| *1* | *2* | *3* | *4* |
| Упис података | 8.400 | 8.400 | 100 |
| Измена и/или допуна података | 1.400 | 1.400 | 100 |
| Престанак/брисање уговора | 10.500 | 10.500 | 100 |
| Изводи, потврде, преписи и копије | 150 | 150 | 100 |
| Остали захтеви | 1.500 | 1.500 | 100 |
| Укупно: | **21.950** | **21.950** | **100** |

*Прилив захтева – упоредни приказ за 2015. и 2016. годину*

## Регистар судских забрана

Регистар судских забрана је почео са радом 17. септембра 2011. године, а установљен је Законом о извршењу и обезбеђењу („Сл. гласник РС”. број 31/11, 99/11, 109/13, 55/14).

Очекује се да ће током наредне године прилив броја захтева у Регистру судских забрана бити на истом нивоу као и 2014. године, а процена прилива је извршена на основу података о броју захтева који су поднети у прва три квартала 2015. године. Број пријава за регистрацију података зависи од броја донетих привремених мера забране отуђења и оптерећења покретним стварима, непокретностима и стварним правима на непокретностима, као и уредног обраћања Регистру са захтевом за њихову регистрацију. Наиме, привремене мере региструју се по захтеву извршног повериоца који има законску обавезу да, одмах по доношењу одлуке којом се одређује привремена мера, тражи упис забране у Регистар, па је релативно мали број регистрованих забрана располагања имовином управо последица неиспуњавања ове законске обавезе.

У наредној табели дат је приказ очекиваног прилива у 2015. и 2016. години, по врстама захтева.

|  |  |  |  |
| --- | --- | --- | --- |
| **Врста захтева** | **2015.** | **2016.** | **Индекс (3:2)** |
| *1* | *2* | *3* | *4* |
| Регистрационе пријаве | 70 | 70 | 100 |
| Остало (изводи, потврде, и сл.) | 65 | 65 | 100 |
| Укупно: | **135** | **135** | **100** |

*Прилив захтева – упоредни приказ за 2015. и 2016. годину*

## Регистар факторинга

Регистар факторинга је основан Законом о факторингу (”Сл. гласник РС”, број 62/13), а почео је са радом 22. октобра 2013. године.

Предмет евиденције су решења Министарства финансија којима се привредним друштвима издају или одузимају одобрења за обављање послова факторинга, па је број предмета директно условљен бројем донетих решења министарства надлежног за послове финансија, те економском ситуацијом у земљи која је од пресудног утицаја за развој ове врсте финансијске услуге, а тиме и заинтересованости за оснивање факторинг друштава.

## Регистар уговора о финансирању пољопривредне производње

Регистар уговора о финансирању пољопривредне производње основан је Законом о финансирању и обезбеђењу финансирања пољопривредне производње који је усвојен 25. новембра 2014. године, а објављен у „Сл. гласнику РС”, број 128/14.

С обзиром да је Закон почео да се примењује од јуна месеца, а да је акценат финансирања на пољопривредним културама које се сеју у пролеће, током 2015. године регистрован је мали број уговора. Очекује се да ће током 2016. године бити остварен прилив од око 3.000 захтева за регистрацију ове врсте уговора.

## Централна евиденција обједињених процедура

Законом о изменама и допунама Закона о планирању и изградњи („Сл. гласник РС”, број 145/14) прописано је да ће се, у оквиру Агенције за привредне регистре од 1. јануара 2016. године водити Централна евиденција обједињених процедура. У питању је јединствена, централна, јавна, електронска база података, у којој ће бити обједињени подаци, акта и документација свих регистара обједињених процедура на територији Републике Србије, која су прибављена и издата у поступку који надлежна служба спроводи у вези са изградњом, доградњом или реконструкцијом објеката, односно извођењем радова, а који укључују издавање локацијских услова, издавање грађевинске дозволе, односно решења из члана 145. Закона о планирању и изградњи, пријаву радова, прибављање услова за пројектовање, односно прикључење објеката на инфраструктурну мрежу, прибављање исправа и других докумената које издају имаоци јавних овлашћења, а услов су за изградњу објеката, односно за издавање локацијских услова, грађевинске и употребне дозволе, као и обезбеђење услова за прикључење на инфраструктурну мрежу, упис права својине на изграђеном објекту, као и измену аката који се прибављају у овој процедури.

Централна евиденција обједињених процедура се успоставља у оквиру пројекта „Развој система електронског издавања грађевинских дозвола у региону југоисточне Европе”, који се спроводи у оквиру GIZ Отвореног регионалног фонда за модернизацију општинских услуга који финансирају владе Немачке и Швајцарске. Имплементациони партнер је Национална алијанса за локални економски развој (НАЛЕД), а партнери на пројекту: Министарство грађевинарства, саобраћаја и инфраструктуре Републике Србије, Министарство саобраћаја и комуникација Републике Македоније, Министарство одрживог развоја и туризма Црне Горе и др. Део средстава потребан за успостављања Централне евиденције обједињених процедура финансираће се из средстава одобрених по Споразуму о зајму између Републике Србије и Међународне банке за обнову и развој, а која су одобрена за „Пројекат унапређења земљишне администрације у Србији”.

У наредној табели дат је приказ очекиваног прилива у 2016. години, по врстама захтева.

|  |  |
| --- | --- |
| **Врста захтева** | **2016.** |
| *1* | *2* |
| Издавање локацијских услова | 11.000 |
| Решење о грађевинској дозволи | 8.000 |
| Решење по члану 145. Закона | 12.500 |
| Решење о употребној дозволи | 4.000 |
| Укупно: | **35.500** |

## Регистар удружења и Регистар страних удружења

1. Остварени резултати у 2015. години

Регистар удружења и Регистар страних удружења почели су са радом 22. 10. 2009. године. Регистар је установљен Законом о удружењима (Сл. гласник РС бр. 51/09) и Агенција води регистре као поверени посао Министарства правде и државне управе.

Од почетка године до 30.09.2015. године, Регистру удружења и регистру страних удружења поднето је 8.443 захтева, и то у регистру удружења укупно 8.381, захтев а у регистру страних удружења укупно 62 захтевa. На дан 30.09.2015. године у Регистру је уписано укупно 26.215 удружења и 54 представништава страног удружења. У овом периоду поднето је укупно 37 жалби на одлуке регистратора. До краја године очекује се да ће се број поднетих пријава повећати за око 5%.

1. План рада за 2016. годину

Табеларни приказ примљеног броја захтева у регистру удружења, у 2015. години у односу на очекивани број захтева у 2016. години:

|  |  |  |
| --- | --- | --- |
| **Врста услуге** | **Број захтева** **2015.**  | **Број захтева****за 2016.** |
| Оснивање | 3.150 | 3.000 |
| Промене | 3.100 | 3.500 |
| Брисање  | 220 | 230 |
| Изводи | 1.000 | 1.000 |
| Потврде и дописи | 1.400 | 1.000 |
| Укупно: | **8.870** | **8.730** |

На основу напред наведених података а вршењем упоређивања, уочава се пад броја захтева на укупном нивоу, с' тим што се посебно истиче пад броја захтева за оснивање, што је последица опште економске ситуације. Такође, видљив је раст броја потврда и дописа што се објашњава чињеницом да је на овај начин вршено обавештавање и потврђивање валидности доказа о уплати накнаде. Како се очекује да се систем упаривања до краја године скроз имплементира и исправе уочени недостаци, то се у следећој години очекује пад броја дописа и потврда. С обзиром на овакву ситуацију очекивани број захтева у 2016. години, у односу на 2015. годину биће незнатно мањи.

Табеларни приказ примљеног броја захтева у регистру страних удружења, у 2015. години у односу на очекивани број захтева у 2016. години:

|  |  |  |
| --- | --- | --- |
| **Врста услуге** | **Број захтева** **2015.**  | *Број захтева**за 2016.* |
| Оснивање | 9 | 11 |
| Промене | 17 | 20 |
| Брисање  | 2 | 4 |
| Изводи | 9 | 10 |
| Потврде и дописи | 40 | 30 |
| Укупно: | **77** | **75** |

Скенирање и архивирање

У 2016. години ће се вршити скенирање и валидација предмета предатих у Агенцији. Поступак архивирања ће се такође односити само на предмете који дневно пристижу у Агенцију односно очекује се око 9.000 предмета за архивирање.

1. Остале активности

У 2016. години ће се радити на завршетку послова превођења прописа за потребе интернет стране Агенције а по потреби и нових упутстава у складу са захтевима.

## Регистар задужбина и фондација и Регистар представништава страних задужбина и фондација

1. Остварени резултати у 2015. години

Законом о задужбинама и фондацијама („Сл. гласник РС”, број 88/2010), прописано је да Регистар задужбина и фондација и Регистар представништава страних задужбина и фондација води Агенција за привредне регистре као поверени посао Министарства за културу. Сходно законским одредбама Регистар је почео са радом 01.03.2011. године.

У периоду 01.01.2015-30.09.2015. године Регистру задужбина и фондација поднето је 406 захтева, и то 378 захтева у регистру задужбина и фондација и 28 захтева у регистру представништава страних задужбина и фондација. У овом периоду није подигнута нити једна жалба на одлуке регистратора. На дан 30.09.2015. године у Регистру је уписано 656 задужбина и фондација и 21 представништво стране задужбине/ фондације. До краја године очекује се да ће се број поднетих пријава повећати за око 5%.

1. План рада за 2016. годину

Табеларни приказ примљених захтева у регистру задужбина и фондација у 2015. години у односу на очекивани број захтева у 2016. години:

| **Врста услуге** | **Број захтева** **2015.**  | **Број захтева****за 2016.** |
| --- | --- | --- |
| Оснивање | 90 | 80 |
| Промене | 185 | 185 |
| Брисање | 9 | 9 |
| Потврде и уверења | 65 | 65 |
| Изводи | 85 | 100 |
| Укупно: | **434** | **439** |

Табеларни приказ примљених захтева у регистру представништава страних задужбина и фондација у 2015. години у односу на очекивани број захтева у 2016. години:

|  |  |  |
| --- | --- | --- |
| **Врста услуге** | **Број захтева** **2015.**  | **Број захтева****за 2016.** |
| Оснивање | 4 | 5 |
| Промене | 9 | 10 |
| Брисање | 2 | 2 |
| Потврде и уверења | 9 | 9 |
| Изводи | 15 | 15 |
| Укупно: | **39** | **41** |

У 2016. години се очекује исти број захтева у овом регистру из следећих разлога: прво, планиране измене и допуне неће утицати на повећање односно смањење броја пријава нити ће захтевати посебно усаглашавање са новим Законом, затим, завршен је процес пријављивања национализоване имовине Агенцији за реституцију, који је довео до великог броја пријава уписа у регистар задужбина које су престале са радом услед национализације и на крају, економска криза и штедња за свим нивоима ће и даље имати утицаја и на рад регистра.

Скенирање и архивирање

У 2016. години ће се вршити скенирање предмета предатих у Агенцији. У односу на очекивани број пријава биће потребно скенирати око 800 предмета који ће у просеку имати 10 листова. Поступак архивирања ће се такође односити само на предмете који дневно пристижу у Агенцију односно очекује се око 800 предмета за архивирање.

1. Остале активности

У 2016. години ће се радити на превођењу нових прописа за потребе интернет стране Агенције а по потреби и нових упутстава у складу са захтевима из нових прописа.

## Регистар удружења, друштава и савеза у области спорта

1. Постигнути резултати у 2015. години

Законом о спорту („Сл. гласник РС”, број 24/2011), прописано је да Регистар удружења, друштава и савеза у области спорта води Агенција за привредне регистре као поверени посао Министарства за омладину и спорт. Сходно законским одредбама Регистар je почеo са радом 23.09.2011. године.

У периоду 01.01.2015-30.09.2015. године, овом Регистру поднето је 3.371 захтев за упис оснивања, промене и брисања података, као и захтева за издавање извода уверења и потврда. У овом периоду поднето је укупно 24 жалбе на одлуке регистратора. На дан 30.09.2015. године у Регистру је уписано 12.555 спортских удружења. До краја године очекује се да ће се број поднетих пријава повећати за око 5%.

1. План рада за 2016. годину

Табеларни приказ примљених захтева у 2015. години у односу на очекивани број захтева у 2016. години:

|  |  |  |
| --- | --- | --- |
| **Врста услуге** | **Број захтева** **2015.**  | **Број захтева****за 2016.** |
| Оснивање | 1.100 | 1.250 |
| Промене | 1.730 | 5.000 |
| Брисање | 70 | 60 |
| Потврде и уверења | 360 | 360 |
| Изводи | 330 | 330 |
| Укупно: | **3.590** | **7.000** |

У 2016. години се очекује ступање на снагу новог Закона о спорту чије одредбе неће дирати у начин и поступак регистрације у Агенцији, али ће имати значајан утицај на повећање броја пријава за упис промене, јер се очекује да ће велики број спортских удружења вршити промену статута ради усклађивања са новим Законом. Битно је напоменути да повећање броја пријава неће довести до повећања прихода у регистру, јер је Предлогом Закона прописано да ће се регистрација усклађивањ са новим Законом радити без накнаде. Због тога се у следећој години очекује повећање броја пријава али не и повећање прихода од овог регистра.

Скенирање и архивирање

У 2016. години ће се вршити скенирање предмета предатих у Агенцији. У односу на очекивани број пријава биће потребно скенирати око 7.000 предмета који ће у просеку имати 15 листова. Поступак архивирања ће се такође односити само на предмете који дневно пристижу у Агенцију односно очекује се око 7.000 предмета за архивирање.

1. Остале активности

У 2016. години ће се радити на превођењу нових прописа за потребе интернет стране Агенције а по потреби и нових упутстава у складу са захтевима из нових прописа.

## Регистар комора

1. Постигнути резултати у 2015. години

Законом о изменама и допунама Закона о привредним коморама („Сл. Гласник РС”, бр. 36/09) основан је Регистар комора који је поверен Агенцији за привредне регистре и који је почео са радом 1. јануара 2013. године.

У периоду 01.01.2015-30.09.2015. године, овом Регистру поднет је 21 захтев за упис оснивања, промене и брисања података, као и захтева за издавање извода уверења и потврда. У овом периоду није поднета нити једна жалба на одлуке регистратора. На дан 30.09.2015. године у Регистру је уписано 27 привредних комора.

1. План рада за 2016. годину

Табеларни приказ примљених захтева у 2015. години у односу на очекивани број захтева у 2016. години:

|  |  |  |
| --- | --- | --- |
| **Врста услуге** | **Број захтева** **2015.**  | **Број захтева****за 2016.** |
| Оснивање | 1 | 3 |
| Промене | 11 | 15 |
| Брисање | / | / |
| Потврде и уверења | 5 | 5 |
| Изводи | 10 | 10 |
| Укупно: | **27** | **33** |

У следећој години се не очекује већи број захтева у односу на 2015. годину, али се очекује да радна група заврши са израдом новог Закона о привредним коморама који ће се бавити и питањем регистрације привредних комора у Агенцији за привредне регистре.

У 2016. години ће се завршити поступак на развијању ове апликације и очекује се да ће све функционалности бити успостављене у другом кварталу 2016. године. У том периоду се очекује да се ће уградити апликативна решења за преглед скениране документације, поступак по жалби и резервација назива.

Скенирање и архивирање

У 2016. години ће се вршити скенирање предмета предатих у Агенцији. У односу на очекивани број пријава биће потребно скенирати око 35 предмета који ће у просеку имати 10 листова. Поступак архивирања ће се такође односити само на предмете који дневно пристижу у Агенцију односно очекује се око 35 предмета за архивирање.

1. Остале активности

У 2016. години ће се радити на превођењу нових прописа за потребе интернет стране Агенције а по потреби и нових упутстава у складу са захтевима из нових прописа.

**План активности за 2016. годину**

* Највећа активност у 2016. години спроводиће се у Регистру удружења, друштава и савеза у области спорта, јер ће се крајем 2015. године усвојити нови Закон о спорту. Овај закон ће оставити спортским организацијама рок од годину дана за усаглашавање са новим прописима тако да ће се поступак усаглашавања спроводити у Агенцији целе 2016. године. Највећа новина новог закона јесте увођење спортских дисциплина и привредне делатности као предмет регистрације. Поступак усаглашавања ће се вршити без накнаде како су се вршила сва усаглашавања у статусним регистрима, тако да се од ове активности не очекује повећање прихода Агенције. За спровођење ових активности било је неопходно претходно припремити софтвер, регистрационе пријаве, изглед решења и упутства за интернет страну.
* У 2016. години се очекује примена новог приступа аутоматског и електронског упаривања накнада који би требао да буде значајно ефикаснији у односу на поступак упаривања који се спроводио у 2015. години. На овај начин ће се смањити број неупарених накнада на свега 5% до 10 %, које ће се и даље упаривати ручно.
* У 2016. се очекује усвајање новог Закона о стечају и у том правцу ће се спроводити активности које овај закон буде налагао у односу на све статусне регистре.
* До краја 2015. године очекује се усвајање новог Закона о становању. Агенција за привредне регистре je, као члан радне групе, предложила да се у Агенцији формира јединствена евиденција етажних заједница а да се регистри ових заједница воде при јединицама локалне самоуправе, по систему обједињене процедура издавања грађевинских дозвола који ће кренути од 01.01.2016. године. Такође предлог Агенције је да се одложи примена Закона у делу који се односи на регистар и евиденцију за 2017. годину.
* Поступак усаглашавања ставова са надлежним министарством за државну управу и локалну самоуправу по питању примене Закона о поступку регистрације у Агенцији за привредне регистре на регистар удружења је у току и почетком 2016. године се очекује коначно заузимање ставова по овом питању, који могу резултирати и одређеним апликативним променама.
* Крајем јула је формирана радна група за рад на изменама Закона о задужбинама и фондацијама и очекује се да ће се овај Закон усвојити почетком 2016. године. У складу са овим, у току 2016. године, ће се радити на примени нових прописа који ће утицати на изглед софтвера, и који ће захтевати одређене обуке за запослене у Агенцији.
* У 2016. години ће се наставити рад на консолидацији података у свим регистрима што подразумева финалну проверу успостављених функционалности, анализу постојећег стања и доношење евентуалних предлога за побољшање постојећих техничких решења а све у циљу олакшања поступка регистрације, побољшања квалитета података и рационализације пословања. Такође ће се на овај начин олакшати поступак упаривања и повезивања података из свих регистара чиме ће бити побољшани услови за пружање других услуга Агенције;
* У 2016. години ће се у сарадњи са надлежним министарствима убрзати рад на нормативи, односно приступиће се изради нацрта предлога за измену материјалних прописа као би се исти ускладили и прилагодили електоронској регистрацији, примени електронског потписивања, електронског плаћања и електронској архиви;
* У 2016. години је потребно унапредити начин приказивања правних лица регистрованих у регистрима удружења, задужбина и фондација, спортских удружења и комора на мапи Регистра мера и подстицаја регионалног развоја и то на тај начин да се приказују појединачно подаци за сваки регистар а не групно како се чини данас.

## Регистар мера и подстицаја регионалног развоја

Регистар мера и подстицаја регионалног развоја (у даљем тексту: Регистар МПРР) почео је са радом 1. фебруара 2011. године, сагласно одредбама Уредбе о садржини, начину и поступку вођења Регистра мера и подстицаја регионалног развоја („Сл. гласник РС”, бр. 93/10, 100/11, 35/12, 16/13 и 76/15 - у даљем тексту: Уредба), донете на основу Закона о регионалном развоју („Сл. гласник РС”, бр. 51/09 и 30/10), којим је у члану 22. опредељено да Агенција за привредне регистре води Регистар МПРР.

Планирање пословања из надлежности Регистра МПРР за 2016. годину, засновано је на оствареним активностима и резултатима рада посматраним у првих 9 месеци 2015. године, са пројекцијом до краја године, као и на пројектованим правцима развоја послова Регистра МПРР за 2016. годину.

**Текуће пословање**

У току 2015. године, у Регистру МПРР су спровођене текуће активности које се односе на унос, контролу и обраду података о подстицајима регионалног развоја, прибављање података за Мапу Регистра МПРР од осталих Регистара Агенције и других институција, контролу и објављивање сета података који се објављују на Мапи Регистра МПРР, иновирање садржаја пратећих текстова на Мапи Регистра МПРР и интернет страници Агенције, као и активности које се односе на остале послове од значаја за рад овог регистра.

Крајем августа 2015. године, Влада је, на предлог министарства надлежног за послове регионалног развоја, донела Уредбу о изменама и допунама Уредбе о садржини, начину и поступку вођења Регистра мера и подстицаја регионалног развоја („Сл. гласник РС”, брoj 76/15), која је ступила на снагу почетком септембра, те су се активности Регистра МПРР, у другом делу 2015. године, већински односиле на увођење нових ОУПР-ова у систем функционисања Регистра МПРР, као и прилагођавање апликативних решења и измена методолошких материјала у складу са изменама Уредбе.

*Пријем, обрада и објављивање података постојећих ОУПР-ова* за текућу 2015. годину урађена је у складу са одредбама Уредбе и других релевантних прописа. После завршене обраде података за 2014. годину и објављивања истих на Мапи Регистра МПРР, ОУПР-и су у складу са прописаним методолошким упутством за унос података у Регистар МПРР и корисничким упутством за рад са апликацијом Регистра МПРР, започели са уносом и контролом података за 2015. годину.

На иницијативу Регистра МПРР, кроз сарадњу информационог сектора и овлашћених лица ОУПР-ова, у марту 2015. године спроведена је једнократна интервенција формирања подподстицаја за 2015. годину и утврђена процедура за накнадно формирање подподстицаја током текуће године, превасходно из разлога спречавања појаве преструктурирања историјских података у случајевима кад се у Регистар МПРР уносе подаци о подстицајима који се реализују током више година (тзв. вишегодишњи подстицаји). После обраде података за 2014. годину, ИТ служба Агенције је, следећи инструкције Регистра МПРР и уважавајући изјашњења ОУПР-ова о томе који од постојећих подстицаја настављају са реализацијом и током 2015. године, *формирала листе подподстицаја за 2015. годину*, које је Регистар МПРР доставио ОУПР-има уз *„Инструкције за формирање подподстицаја за 2015. и наредне године”*, чија примена ограничава могућности за измене историјских података у Регистру МПРР.

У Регистар МПРР унети су подаци о укупно 209.582 подстицаја регионалног развоја, који су реализовани делимично или у потпуности, у историјским годинама (2008-2014), као и у текућој години, закључно са 30.09.2015. године.

У Табели 1. приказан је укупан број подстицаја регионалног развоја по годинама, регистрован у периоду јануар 2008-септембар 2015. године, као и пројекције наведених података до краја 2015. године и у 2016. години.

Табела 1. Укупан број подстицаја регионалног развоја

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  |  **2008** |  **2009** |  **2010** |  **2011** |  **2012** | **2013** | **2014** |  **2015****(I-IX)** | **2016**[[1]](#footnote-2) |
| **Укупан број подстицаја** | **17.641** | **29.244** | **42.636** | **44.769** | **30.229** | **19.185** | **13.524** | **12.354****(13.500)**[[2]](#footnote-3) | **20.000** |

У току првих девет месеци 2015. године, из Регистра МПРР укупно је испоручено 55.744 податка путем стандардизованих и извештаја по посебном захтеву. Структура пружених услуга према врсти извештаја, као и броју података који су испоручени корисницима, дата је у табели 2.

Табела 2. Број испоручених података према врсти извештаја

|  |  |  |  |  |  |
| --- | --- | --- | --- | --- | --- |
|  | **2012** | **2013**  | **2014**  | **2015****(I-IX)** | **2016**[[3]](#footnote-4) |
| **Испоручени подаци по:** |  |  |  |  |  |
| - стандардизованом извештају | 3.241 | 69.595 | 7.915 |  5.820 |  |
| - посебном захтеву корисника | 8.895 | 86.842 |  - | 49.924 |  |
| **Укупан број испоручених података** | **12.136** | **156.437** | **7.915** |  **55.744****(58.000)**[[4]](#footnote-5) | **63.000** |

*Увођење нових ОУПР-ова у систем функционисања Регистра МПРР*, у складу са одредбама Уредбе, обухватило је увођење 11 нових ОУПР-ова у систем функционисања Регистра МПРР (три нова министарства, седам покрајинских секретаријата и Развојни фонд АПВ).

Непосредно после ступања на снагу ревидиране уредбе, Регистар МПРР је предузео активности ради реализације Уредбом утврђених обавеза, у складу са прописаним роковима. У том смислу, одржан је састанак са новим ОУПР-има, у склопу којег је извршена и обука овлашћених лица нових ОУПР-ова за унос, контролу и претрагу података у Регистру МПРР. На састанку су утврђени динамика и начин реализације активности, како нових ОУПР-ова (који имају обавезу да доставе Агенцији/Регистру МПРР податке који се односе на подстицаје регионалног развоја од 2008-2015. године у електронској форми у року од 180 дана од дана ступања на снагу Уредбе), тако и Регистра МПРР и ИТ службе Агенције. Укључивање нових ОУПР-ова у систем функционисања Регистра МПРР је практично започето у 2015. години, са омогућавањем овлашћеним лицима да унесу податке о подстицајима у Регистар МПРР за осам година (2008-2015) и наставиће се и током 2016. године (превасходно у првој половини године), до потпуног уноса историјских података у Регистар МПРР, као и отпочињања уноса података за текућу 2016-ту годину. Сет активности чије је спровођење у надлежности Агенције (Регистар МПРР и ИТ служба), поред обучавања овлашћених лица нових ОУПР-ова за унос и претрагу података у Регистар МПРР и одржавања континуелне комуникације с њима (ради пружања неопходне методолошке и техничке подршке), обухватио је мапирање измена у оперативним и званичним шифарницима за назив и врсту даваоца подстицаја, као и за реализаторе подстицаја; унапређење неопходних методолошко-технолошких и апликативних решења за унос, контролу, обраду и објављивање података о подстицајима (израда и тестирање тестне апликације, креирање и достављање ОУПР-има корисничких имена и лозинки за приступ тестној апликацији; израда и тестирање миграционе апликације са генерисаних осам извештајних периода за једнократан унос историјских података од 2008. до 2015. године; припрема нове XSD шеме за тестну и миграциону апликацију и др).

**Пројектовани правци развоја послова Регистра МПРР**

У 2016. години Регистар МПРР ће и поред значајног повећања обима посла, превасходно имајући у виду спровођење Уредбе, ревидиране у другој половини 2015-те године, као и очекиване ревизије/доношења новог Закона о регионалном развоју, рад и развој базирати на даљем усавршавању пословних процеса у циљу успостављања интегрисаног система Регистра МПРР и обезбеђивања свих функционалности неопходних за рад овог регистра у новим условима, повећању квалитета извештавања о подстицајима регионалног развоја приказом података у оквиру стандардизованих и посебних извештаја из овог регистра, као и извештавања о укупном регионалном развоју, што ће допринети даљем повећању ефикасности и економичности у раду овог регистра.

У наведеном смислу у 2016. години одвијаће се активности у следећим правцима:

*Спровођење неопходних измена, како методолошко-технолошких и техничких, тако и измена над структуром базе података, које се односи на:*

* *Ревизију нормативних аката за успостављање и рад Регистра МПРР,* која је условљена потребом да се раније донета нормативна акта за успостављање и рад Регистра МПРР, ускладе са одредбама ревидиране Уредбе. У том смислу неопходно је извршити ревизију:
* Упутства о ближим условима и начину уноса података о мерама и подстицајима регионалног развоја у Регистар мера и подстицаја регионалног развоја (Бр. 10-8-85/14 од 21.07.2014. године), чији су саставни делови Електронски образац за унос података у Регистар МПРР и шифарници помоћу којих је обезбеђен стандардизовани формат података у Електронском обрасцу;
* Правила логичке контроле података у Регистру мера и подстицаја регионалног развоја (Бр. 10-8-86/14 од 21.07.2014. године);
* *Иновирање постојећих извештаја:*
* Портала Мапе Регистра МПРР, односно табеле о реализаторима на порталу Мапе, као и пратећих текстова на сајту Агенције, докумената и напомена на Мапи Регистра МПРР;
* Стандардизованог извештаја о подстицајима регионалног развоја ИЗВ 18.1;
* *Припрему новог извештаја за све ОУПР-ове о стању њихових података у бази Регистра МПРР,* који ће им бити достављан после обраде и објављивања података на сајту Агенције;
* *Имплементацију одредби релевантних прописа у одговарајућа акта Регистра МПРР, односно, прилагођавање Регистра МПРР:*
	+ *Закону о изменама и допунама Закона о регионалном развоју,* на којем се ради од 2012. године. Регистар МПРР је у претходном периоду, кроз активно учешће у Радној групи за израду Нацрта закона о изменама и допунама Закона о регионалном развоју, путем достављања Радној групи одговарајућих прилога, изнео став Агенције о потреби и начину прецизнијег дефинисања места и значаја Регистра МПРР у самом закону;
	+ *Стратегији регионалног развоја РС,* која је у фази припреме ипредстављаће стратешки развојни документ из области регионалног развоја који ће на конзистентан и целовит начин дефинисати основне развојне приоритете регионалног развоја земље и начине њиховог остваривања у наредним годинама;
* *Закону о улагањима* који је ступио на снагу почетком новембра 2015. године и који предвиђа престанак рада Националне агенције за регионални развој (НАРР), као и Агенције за страна улагања и промоцију извоза (СИЕПА) и оснивање Развојне агенција Србије. Имајући у виду да су и СИЕПА и НАРР обвезници уноса података у Регистар МПРР, а да према одредбама наведеног закона престају са радом, Регистар МПРР ће бити у обавези да изврши усклађивање података, апликативних решења, као и нормативних аката и пратећих текстова у складу са одредбама Закона о улагањима.

*Усавршавање пословних процеса у циљу повећања квалитета извештавања о подстицајима регионалног развоја,* што се, између осталог, односи на аутоматизацију преузимања стандардизованих извештаја по захтеву свих субјеката регионалног развоја и осталих корисника података, који податке из овог регистра, у складу са прописом, добијају без накнаде. Циљ који се жели постићи је да се овлашћеним корисницима података из стандардизованог извештаја омогући директно преузимање података преко web-апликације, при чему би обим података које корисник преузима на овај начин, био дефинисан приликом овлашћивања тог корисника за приступ и преузимање података путем стандардизованог извештаја.

*Пријем и обрада историјских података о подстицајима регионалног развоја* *нових обвезника* уноса података у Регистар МПРР, за 8 година (2008-2015). Након уноса, контроле и потврђивања података од стране нових ОУПР-а, почетком 2016. године, Регистар МПРР ће спровести додатну контролу унетих података и доставити своја запажања новим ОУПР-има, у циљу кориговања евентуалних нелогичности, спровођења исправки и коначног потврђивања коректности историјских података, који ће после тога бити *импортовани из миграционе у продукциону базу Регистра МПРР*, обрађени и објављени заједно са подацима старих ОУПР-ова на Мапи Регистра МПРР.

*Пријем и обрада података постојећих (старих) и нових обвезника* *уноса података за текућу 2016. годину*. После импортовања историјских података нових ОУПР-ова из миграционе у продукциону базу Регистра МПРР, нови ОУПР-и ће отпочети унос података за текућу 2016-ту годину, упоредо са старим ОУПР-има, што ће представљати и моменат потпуног укључивања нових ОУПР-ова у систем функционисања Регистра МПРР.

Поред повећања обухватности послова у Регистру МПРР, предвиђа се и стални рад на доградњи и унапређењу апликативних софтверских решења и структуре базе података у правцу добијања агрегираних извештаја по више критеријума, са могућношћу примене статистичке анализе података. Потпунији обухват података о подстицајима регионалног развоја, непрекидан рад на даљем унапређењу информационо-комуникационих перформанси Регистра МПРР, укључујући и стварање услова за одређене статистичке обраде и анализе, допринеће подизању кредибилитета овог регистра.

## Заједнички послови

1.
2.
3.
4.
5.
6.
7.
8.
9.
10.
11.
12.
13.
14.

### 14.1. Архива

Служба архиве, за своју основну делатност и примарни циљ рада, има предузимање мера дуготрајне заштите и чувања архивске грађе и документарног материјала, коју у свом пословању образује Агенција за привредне регистре. Архивски фонд поред поменуте документације, такође обухвата и преузету архивску грађу од других субјеката и то привредних судова, министарстава и локалних самоуправа, која захтева посебну архивистичку обраду. Сав архивски материјал је од непроцењивог значаја за привреду Републике Србије, улазак у склад са европским стандардима из ове области привреде, као и у погледу историјских истраживања, науке и културе.

Закључно са 2015. годином, укупна количина архиве износи око 25 километара. Ова документација се највећим делом налази у Архиву АПР-а одложена у архивске депое. Иста је обележена прописаним ознакама, упакована у архивске кутије и смештена у истоимене полице. Један део финансијских извештаја из Регистра финансијских извештаја и део документације из Сектора правних и општих послова, закључно са 2013. годином и даље се налази у привременим објектима (склоништима), изнајмљеним за ову намену. Разлог томе је недостатак смештајних капацитета за сву количину папирне документације. Привремени депои локализовани су у Београду, где је смештено око 5 километара папирне форме документарног материјала, а у Новом Саду око 3 километра. Треба напоменути да је током 2015. године два пута, услед временских неприлика и обилних киша вода продрла у привремене депое у Новом Саду. При томе је оштећен један део документације који је био изложен овим условима. Стално запослени у Служби архиве поред редовног посла, заједно са ангажованим лицима на обављању привремених и повремених послова, обезбедили су услове и издвојили оштећену документацију. Остала документација је систематизована тј. хронолошки разврстана, упакована и пребачена у неоштећени део склоништа.

Део ове документације издвојен је на попису за излучивање, као безвредан, у току 2015. године, а отпочела је реализација планова у вези заштите архивске грађе из постојећег склоништа и њено пребацивање на нову локацију у Београду.

У циљу заштите архивске грађе, завршена је санација штете проузроковане поплавом у претходној години. Такође, да би адекватно и правилно приступили очувању папирне документације, све стаклене површине Архива изоловане су од директног утицаја сунчеве светлости одговарајућим заштитним завесама. Поверљивост документације, као и безбедност комплетног објекта, омогућена је постављањем камера како у згради Архива, тако и у њеном непосредном окружењу, чиме су предузете безбедносне мере како би Архив био заштићен од провале, крађе и других облика противправног уништавања архиве.

Како би архивска грађа и документарни материјал Агенције био сачуван на адекватан начин у модерном архивском центру, потребно је планове за 2016. годину усмерити ка следећим циљевима:

* Планирање е-архиве. Она подразумева сложене софтверске системе за чување архивске грађе у електронском облику. Електронски документи , на одговарајући начин електронски пописани и по потреби кодирани, трајно се чувају у специјалним уређајима за складиште података. Правила за њихово складиштење су дефинисана међународним стандардима. Постоји неколико милиона докумената у бази података Агенције доступних преко њеног веб сајта.
* Усавршавање е-услуга. Ове услуге се пружају крајњим корисницима употребом савремених средстава комуникације (информационо-комуникационе технологије), а пре свега коришћењем интернет мреже. Осим жељене расположивости и функционалности услуге, неопходно је обезбедити и њену пуну безбедност, како по питању приступа услузи, тако и на нивоу заштите података. Пун ефекат ова врста услуга постиже комбинацијом са електронским плаћањем и електронском испоруком (електронски потписаних докумената, чланака, књига..)
* Наставити са започетим планом реконструкцијом и адаптацијом дела зграде, који чини целину са делом Архива АПР-а, који је Агенција накнадно добила на коришћење након елементарних непогода – поплава које су задесиле и Архив АПР-а. Планирано уређење зграде и њене ближе околине усклађено је са наменским циљем коришћења објекта као и спречавања евентуалних штета које могу изазвати елементарне непогоде.
* Као допуну безбедносних мера поред имплементираног видео надзора, контроле приступа и физичког обезбеђења, потребно је спровести и планирано уређење партера испред зграде Архива АПР-а која подразумева и изградњу заштитне ограде. Поред безбедносних аспеката, уређење партера се односи и на одржавање и оплемењивање зелених површина испред Архива Агенције, као и периодична дезинфекција, дезинсекција и дератизација унутрашњости објекта, као и његове припадајуће спољашње околине.
* У току 2016. године потребно је у потпуности искористити капацитете постојеће читаонице Архива, која је адекватно опремљена у складу са стандардима за ту намену. У протеклој години странке су већ имале могућност приступа и увида у предмете, добијање копија истих, као и сву осталу, законом предвиђену стручну помоћ уз коју ће сва заинтересована лица за кратко време добијати тражене податке од стране архивара. Због свега наведеног, намеће се и потреба повећања и усклађивања радног кадра са потребама заинтересованих клијената.
* У претходним годинама пресељен је највећи део архивске грађе и документарног материјала из привремених архивских депоа , али с обзиром на прогресиван раст броја предмета који Агенција формира, услед мањка смештајних капацитета, планирано је и даље коришћење закупљених простора који испуњавају услове за чување архиве. Процењена количина архиве која је планирана за селидбу износи 5 км. Овај процес захтева детаљан план селидбе, паковање архиве, обезбеђивање транспортних возила, као и људских ресурса који ће обављати текуће послове.
* Прошлогодишњим тестирањем и пуштањем у рад архивске апликације ”САРА” биће унапређен рад Службе архиве. У једној електронској евиденцији ће бити могуће извршити увид у претрагу свих идентификационих података једног предмета, као и кретање истог.
* У наредној години континуирано ће се наставити процес дигитализације, односно скенирања папирне архиве, као савремени вид заштите архивске грађе. Овим поступком папирна архива се преноси у електронску форму и трајно се чува у информационом систему. Приликом употребе потребно је да се првенствено користи електронски облик документа, па потом папирни, ако за то има потребе. Све у циљу очувања документације, смањења ризика од нестанка, или противправног присвајања, као и обезбеђење од евентуалних елементарних непогода. У будућности је планирано и преношење скенираног документа на микрофилмску копију, која је додатни вид заштите документа.
* Континуирано и у складу са потребама посла, треба наставити са одабиром безвредног регистратурског материјала који треба излучити из архивске грађе, на основу Листе категорија регистратурског материјала са роковима чувања , на коју је Архив Србије дао сагласност.
* Служба Архиве ће и следеће године водити Архивску књигу као инвентарни попис целокупног регистратурског материјала који се образује у току рада Агенције. Архивска књига се води у складу са Законом о културним добрима ( ”Службени гласник РС”, бр. 71/94).
* У наредном периоду планиран је и наставак сталне едукације и усавршавања запослених на архивским пословима и то кроз разне посете семинарима, радионицама, конгресима, похађањем школе архивистике и др. Звање архивског помоћника и вишег архивског помоћника стиче се полагањем стручног испита из области заштите културних добара који организује Државни Архив Србије и који ће архивари похађати и у наредној години.
* Наставиће се са благовременим и континуираним обавештавањем јавности путем веб сајта Агенције, штампаних брошура, флајера и др. о свим услугама које се пружају крајњем кориснику.

На крају, као закључак годишњег програма за 2016. годину, треба нагласити да је планирана реконструкција и стављање у функцију другог припадајућег дела зграде Архива у пуном капацитету. То поред реконструкције подразумева и њено опремање и организацију пословања.

Поред овога, све изнад наведене циљеве и планове треба спровести стручно и у целости, како би Служба Архиве и у будућности могла да настави са модерним и професионалним пословањем.

### 14.2. Скенирање

До краја 2015. године биће скенирано око 6.200.000 страна предмета свих регистара, као и дела старе судске документације.

За 2016. годину планира се наставак ажурног дневног скенирања документације свих регистара који би укључио повећан број страна, у односу на 2015. годину, сходно планираном повећању прилива предмета у регистрима (папирна форма), осим Регистра финансијских извештаја, за око 28.000 предмета односно око 360.000. страна.

Највећа измена се односи на Регистар финансијских извештаја где се очекује значајно смањење броја предмета за скенирање (папирна форма) и то за око 120.000 предмета односно око 1.100.000 страна.

Имајући у виду планирана увећања и смањења, за 2016. годину се планира потреба скенирања око 5.000.000 страна предмета свих регистара АПР, плус скенирање старе судске документације у делу надлежности Службе архиве.

### 14.3. Експедиција

До краја 2015. године, на нивоу Агенције, биће експедовано око 500.000 одлука различитих регистара, од чега:

* 310.000 путем службе ПТТ-а
* 190.000 личним уручењем, у просторијама АПР

Број пошиљака у наредној 2016. години ће остати на приближно истом нивоу као и у 2015. години за све регистре..

### 14.4. Инфо центар

До краја 2015. године Инфо центру ће бити упућено 118.000 позива, 15.500 и-мејлова, а 161.000 корисника услуга је информацију ће потражити личним доласком у просторије Агенције у Београду. Оператери Инфо центра продаће око 25.000 образаца у укупној вредности од 3.000.000 динара. Број упућених позива контакт центру у 2015. у односу на 2014. годину се повећао за 12%, примљених и-мејлова за 19%, а личних долазака на Инфо пулт за 0,6%.

У наредној 2016. години се не очекује значајнија промена обима послова у односу на 2015. годину.

# 14.5. Одељење за испоруке података

Одељење за испоруке података (ОИП) формирано је почетком 2013. године и у међувремену се прецизније профилисало, како у кадровском смислу, тако и у смислу планирања будућег развоја. Развој овог аспекта рада Агенције је током 2014. и 2015. године из објективних разлога успорен, због одлагања активирања „Портала за услуге Агенције за привредне регистре” изазваног ангажовањем ограничених ИТ ресурса Агенције на приоритетним пословима, пре свега, успостављању нових регистара.

Програм рада ОИП за 2016. годину, укључујући финансијски и кадровски план, направљен рачунајући на то да ће „Портал за услуге” бити активиран до средине 2016. године и имајући у виду објективне околности у Агенцији и у окружењу, обухвата следеће активности:

1. Активно учешће у дефинисању, активирању и промоцији нових и унапређених интерактивних услуга на „Порталу за услуге Агенције за привредне регистре”

**Нови „Портал за услуге”** омогућиће флексибилно дефинисање услуга за разне класе корисника, са широким избором права коришћења. Планирано је да пројектовање нових и унапређених електронских услуга, уз пуно коришћење могућности портала, буде један од најважнијих послова Агенције током 2016. године, у који мора бити укључен најшири круг актера у Агенцији (менаџмент, регистри, ИТ, ОИП, остале службе).

При томе ће **блиска сарадња ОИП и ИТ сектора** бити од кључне важности за постизање жељених ефеката увођења овог Портала за све дефинисане класе корисника услуга Агенције, а посебно за обезбеђење одговарајућег нивоа подршке новим типовима услуга.

У контексту примене закона на основу којих ће почетком 2016. године у Агенцији бити успостављена „Централна евиденција обједињених процедура” (за издавање грађевинских дозвола), као и пријем годишњих финансијских извештаја у електронском облику од стране свих обвезника, очекујемо да ће 2016. бити преломна година и за све друге електронске услуге Агенције, понуђене преко новог „Портала за услуге”.

У том смислу јако је важно:

* обезбедити „пуне електронске услуге”, што подразумева електронско плаћање коришћењем платних картица, као битан елемент за пуну примену могућности Портала за услуге;
* пошто се за многе услуге ове врсте користе квалификовани електронски сертификати, биће потребно да Агенција настави и прошири сарадњу са њиховим издаваоцима, уз усклађивање са акцијама промоције електронских услуга на националном нивоу (МДУЛС/ДЕУ) и од стране појединих партнерских институција (ПУ, НБС, итд).
1. Промоција и уговарање коришћења веб сервиса за шири круг корисника са накнадом, наставак увођења веб сервиса за велике кориснике

Нуђење услуга веб сервиса **ширем кругу корисника** који плаћају накнаду (укључујући оне који ће преузимати мање количине података) захтеваће одговарајуће прилагођавање понуђених услуга, како на нивоу регулативе, тако и на организационом и техничком нивоу.

Постојећу базу корисника који континуирано преузимају веће количине података треба проширити проактивним, **циљаним активностима**, усмереним на одабране групе корисника, што је већ започето током 2014. и посебно 2015. године (ЕПС, НИС, СОКОЈ, Мирабанк, више фирми које се баве обрадом података, итд).

Све ово треба интензивирати у 2016. години и обављати упоредо и координирано са дефинисањем и верификацијом понуде интерактивних услуга на „Порталу за услуге”.

За подршку већем броју оваквих корисника који плаћају накнаду биће неопходно да се битно унапреди **део софтвера за праћење рада и администрацију** веб сервиса.

Други важни предуслови за остварење целог плана ОИП, а посебно његовог дела који се тиче веб сервиса, јесу и:

* **проширивање обима података** расположивих путем веб сервиса, у два корака: прво комбиновањем података из других регистара са постојећим статусним подацима, а онда и укључивањем комплетних регистара (укључујући регистар ФИ) у веб сервис;
* почетак озбиљног рада на **унапређењу квалитета података** у базама података Агенције, као и подизање капацитета за аналитичке послове и сложено извештавање.

За све наведене активности, усмерене како на кориснике са накнадом, тако и на јавни сектор, биће потребно **значајно ангажовање врхунских ИТ ресурса** Агенције.

Уз обезбеђење предуслова и прилагођавање пратеће регулативе, током 2016. године биће могуће искористити потенцијале веб сервиса, пре свега квалитетном обрадом потенцијалног тржишта за ову врсту услуга и **активнијим нуђењем услуга** одабраном кругу корисника (пре свега велике фирме у секторима телекомуникација, трговине, итд).

1. Унапређење сарадње са државним органима, уз све ширу примену веб сервиса

Током 2014. и 2015. године интензивирано је нуђење веб сервиса као опције за директно повезивање са најважнијим партнерима у јавном сектору, што је дало значајне резултате (НБС, МУП, Пореска управа, CROSO, Војска Србије, низ министарстава и агенција, неколико инспекција, и други).

Како је актуелна верзија веб сервиса Агенције, флексибилнија и поузданија од почетне, током 2014. и 2015. године у пуној мери проверена и стабилизована, током 2016. године планирано је очекује се **битно повећање броја корисника веб сервиса у јавном сектору**.

Ипак, за ефикасно и одрживо проширење корисничке базе у јавном сектору, а пре свега међу **јединицама локалне самоуправе** (градови и општине), неопходно је обезбедити **додатне функционалности веб сервиса** (пре свега обезбеђење „територијалног ограничења” на нивоу корисника, али и друге могућности за диверсификацију услуга базираних на веб сервису).

Важан аспект рада, који такође треба да буде битно унапређен током 2016. године, јесте дефинисање јасне „поделе посла” и шира сарадња са националним „**Порталом е-Управа**”, односно са Дирекцијом за електронску управу (**ДЕУ**) при Министарству државне управе и локалне самоуправе.

**ОИП** је већ потпуно преузео „пословни ниво **подршке корисницима**” за банке и друге кориснике веб сервиса (са и без накнаде), у пуној координацији са ИТ сектором који врши „технички ниво подршке”, што ће се континуирано наставити и унапредити следећих година.

1. Унапређење сарадње са јединицама локалне самоуправе, стандардизација услуга

Активирање „Портала за услуге”, уз наведену ширу функционалност веб сервиса, омогућиће током 2016. године **капитално унапређење односа** са јединицама локалне самоуправе – општинама и градовима, кроз стандардизацију и аутоматизацију услуга испоруке података који се односе на одређену општину или област.

Планирано је да се, уз подршку Министарства за државну управу и локалну самоуправу током 2016. године **реализује посебан програм** намењен овој сврси, у оквиру кога ће се дефинисати прецизни типски споразуми и разрадити „добра пракса” за испоруке података и за помоћ општинама у њиховом коришћењу. Ове ће по потреби укључити и посебне обуке (преко Интернета и у учионици) за представнике општина.

1. Унапређење испорука података по захтеву корисника, на бази стандардизације услуга и њиховог приближавања корисницима

Почев од 2102. године, када је уведена **прецизна регулатива за испоруке података** по захтеву корисника, кроз стално унапређивање њене практичне примене, ова област је доведена на доста висок ниво (брз и прецизан одзив на захтеве корисника, уз активну помоћ корисницима да формулишу захтеве на одговарајући начин), али се то не користи довољно.

Очекивање је да ће се коришћење ове врсте услуга изузетно проширити увођењем „Портала за услуге”, који ће омогућити **аутоматизацију** читавог низа процеса, тако да ће уместо великог учешћа оператера те услуге моћи да врше **сами корисници**.

Ово ће наравно захтевати одговарајући **висок ниво подршке** од стране ОИП на све упите корисника, у циљу њиховог обавештавања, обуке и подршке за коришћење услуга.

Важно је нагласити да ће, захваљујући Порталу за услуге, сви видови извештавања о испорукама података (са и без накнаде, по захтеву и путем веб сервиса) бити у значајној мери аутоматизовани, што ће бити од великог значаја за квалитет извештавања и планирања у ОИП.

У овој области битно је поменути и активно учешће ОИП у испорукама података у складу са **Законом о слободном приступу информацијама** од јавног значаја, на чему ће се активно радити и током следећег периода..

1. Даље унапређење подзаконских аката који регулишу испоруке података

За реализацију горе наведених активности кључни предуслов је благовремено усклађивање свих аката који регулишу испоруке података, што треба да омогући:

* пуно искоришћење потенцијала које доноси активирање „Портала за услуге” за аутоматизоване испоруке података по захтеву корисника;
* олакшавање понуде испорука података путем веб сервиса ширем кругу корисника, укључујући одговарајуће повољније услове набавке за одређене типове корисника;
* стандардизацију и унапређење односа са корисницима којима се подаци испоручују без накнаде, посебно за јединице локалне самоуправе.

Ово се односи пре свега на унапређење одговарајућих **Одлука и пратеће Методологије** за испоруку података, а све у правцу свеобухватног и складног регулисања услуга Агенције.

1. Учешће у интерним, домаћим и међународним пројектима који укључују услуге базиране на подацима и интероперабилност система

Руководилац и запослени у ОИП могу се **у разним улогама**, укључујући и вођење пројеката, активно укључити у пројекте који су претежно или у некој мери везани за испоруке података и/или односе са корисницима, а посебно у сложеније пројекте са нагласком на квалитету и безбедности података.

ОИП је већ узео учешћа у важним пројектима, као што је: Увођење **ITIL** препорука у услуге ИТ сектор; Дефинисање процеса, процедура и ризика у ОИП, у оквиру увођења система финансијског управљања и контроле (**СФУК**); Опис система у делу испорука података, верификација и предлог унапређења начина његовог рада, у сарадњи са интерном ревизијом; Учешће у акцији „**Упаривање уплата**”, што ће све бити настављено током 2016. године.

Очекујемо да ће за ОИП ће у 2016. години најважнији посао бити **активирање „Портала за услуге”**, али да ће и низ других пројеката Агенције, и посебно ИТ сектора, подразумевати активно учешће и блиску сарадњу носилаца пројекта са ОИП.

Планиран је и наставак учешћа **у регионалним и европским пројектима**, и то:

* у сарадњи са Институтом „Михаило Пупин”, учешће у „Linked data” пројектима финансираним од стране европске комисије у оквиру програма „Horizon 2020”,
* учешће у регионалном програму „ReSPA”;
* учешће у најављеном ”Open Government Data” пројекту на националном нивоу, итд.

У случају да се активира улога Агенције као „дистрибутера података” у **ЕБР**-у, значајaн посао за ОИП биће промоција ових услуга постојећој бази корисника података Агенције.

1. Учешће у конкурсима за средства донатора

Важна компонента сваког од предлога пројеката за донаторе је и коришћење резултата пројекта за унапређење разних аспеката услуга испорука података и односа са корисницима.

Зависно од природе пројекта, у сарадњи са ИТ сектором и регистрима, ОИП ће се укључивати на одговарајући начин.

1. Учешће у пословима стратегије, планирања, квалитета и стандардизације

Како су односи са корисницима, и посебно услуге испоруке података, критични процеси у раду Агенције, неопходно је учешће ОИП на стратешком нивоу **планирања** активности Агенције **и праћењу реализације** развојних планова.

Већ је наглашен значај почетка озбиљног рада на **унапређењу квалитета података** у базама података Агенције, као и њиховом **међусобном повезивању и усклађивању**, што очекујемо да ће бити један од приоритета Агенције у предстојећим годинама.

Генерално, **квалитет услуга** испорука података, као и **квалитет и безбедност самих података у базама података регистара Агенције** треба да представља један од кључних циљева увођења планираних стандарда (пре свега стандарда серије **ISO 9000** и **ISO 27000**), при чему ће активно учешће ОИП бити неопходно у свим фазама ових пројеката.

1. Пуна координација и постепено преузимање послова везаних за испоруке података из регистара и ИТ сектора Агенције

Комплетан **циклус пословног процеса** „Испоруке података из регистара Агенције” у најкраћем обухвата:

* Прихват наруџбина од свих врста корисника, са и без накнаде, уз активну подршку корисницима да дефинишу свој захтев;
* Формирање типског захтева за израду података и слање ИТ сектору;
* Прихват података од ИТ сектора, по потреби израда и слање предрачуна;
* Праћење плаћања и испорука података кориснику, уз претходну верификацију обима и садржаја података;
* Израда и слање рачуна за податке (за кориснике са накнадом);
* Обрада рекламација корисника.

Осим потпуног преузимања послова испоруке података за **све статусне регистре**, што је већ остварено, током 2014. и 2015. године преузет је део посла који се тиче контакта са корисницима и израде предрачуна и рачуна од Регистра финансијског лизинга и Регистра заложног права, унапређена координација посла и међусобна информисаност везано за испоруке података из Регистра финансијских извештаја, што подразумева и улогу **координације** у обради „**комбинованих захтеве** за подацима из више регистара”.

Преузимање дела послова испоруке података **из Регистра Финансијских извештаја** планирано је после активирања „Портала за услуге” и заживљавања новог информационог система у овом регистру, и зависиће од динамике и модалитета коришћења Портала за услуге и модалитета примене новог Закона о рачуноводству.

Посебно је важно да ОИП омогући **растерећење ИТ сектора**, што ће се остварити пуним коришћењем „Портала за услуге”, по потреби и развојем додатних софтверских алата за ОИП.

1. Развој Одељења за испоруке података у правцу формирања посебне јединице (сектора) за односе са корисницима

Имајући у виду „**окренутост корисницима услуга**” као један од принципа формирања, рада и развоја Агенције, активности описане у претходној тачки схваћене су као први корак у уређивању како „**управљања подацима** на нивоу Агенције”, тако и целе области „**односа са корисницима**” на најмодернији начин.

По плану ово ће, постепено и као део свеобухватног **програма развоја на нивоу Агенције**, укључити све непосредне („front-end”) услуге, укључујући услуге контакт центра, информативни део интернет стране Агенције и јавни део „базе знања”, итд.

# VII ОДНОСИ СА ЈАВНОШЋУ

У Годишњем извештају Европске комисије о напретку Србије за 2015. годину, у Поглављу 6: Привредно право, констатовано је да је Србија на добром нивоу припремљености у области права привредних друштава, као и да је остварен известан напредак у онлајн попуњавању финансијских извештаја. Забележено је да је од децембра постало могуће основати предузеће у року од 24 часа, као и да Србија развија електронску, онлајн регистрацију привредних друштава како би се поспешило пословно окружење, али је констатовано да тај процес још увек није у потпуности оперативан.

Пословно окружење у Србији, према свим индикаторима *Извештаја о пословању* *2016. Светске банке*, забележило је побољшање у апсолутном смислу, а земља је смањила удаљеност од најбољег резултата, одн. најбоље праксе. Побољшање Србије за 3,16 процентних поена према најбољем резултату сврстава је међу 15 најбољих у свету, док је због спроведених реформи у прошлој години Србија сврстана у 90 процената економија Европе и Централне Азије које су током прошле године унапредиле своју пословну климу. Према индикатору Започињање пословања, Србија се нашла на 65. месту, на 59. месту по индикатору Добијање кредита, на 50. месту по индикатору Стечајни поступак, на 139. месту по индикатору Добијање грађевинских дозвола, на 73. месту по индикатору Спровођење уговора...

Заједничка група за унапређење позиције Републике Србије на ранг листи *Doing business* Светске банке, у чијем раду активно учествује и Агенција за привредне регистре, припремила је Програм за унапређење позиције Србије на *Doing business* листи и пратећи Акциони план за период 2015-2018, којим су планирани даљи кораци за унапређење у области започињање пословања, издавање грађевинских дозвола, добијање кредита (ниво заштите заложних права), затварање компанија. На основу анализе постојећег стања, закључено је које процедуре могу бити унапређене у оквиру оснивања привредних субјеката и отпочињања пословања, те које је прописе потребно изменити како би биле измењене постојеће процедуре.

Током децембра 2015. године је време регистрације оснивања скраћено на 24 сата, а 2016. године биће унапређена електронска размена података између Агенције и других институција, што ће допринети даљој реформи у области започињања пословања.

На основу кварталног истраживања НАЛЕД-а и Ипсос стратеџик маркетинга, спроведеног у периоду од 23. до 31. 07, на 261 предузећу, Агенција ужива поверење 86% анкетираних привредника међу институцијама од значаја за пословање. Привредници оцењују да најкраће, у просеку 13 минута, чекају пред шалтером АПР, а свега 1% привредника није задовољно радом оператера на шалтерима Агенције. У последњих годину дана, свега 40% представника привреде обављало је процедуре у АПР, за 2 % мање у односу на април, одн. за 3% мање у односу на децембар 2014. Када је у питању трајање процедура, само 1% привреде негативно оцењује ове административне послове у АПР. У односу на претходна истраживања, 43% привредника оцењује да расте број нерегистрованих предузећа у Србији.

Резултати анкете 1000 предузећа[[5]](#footnote-6), спроведене између 10.09. и 06.10, указују да се пословно окружење значајно побољшало у одређеним областима, а иако су на пословање неповољно утицали порези и доприноси на зараде, порез на додату вредност, пореска администрација, сива економија и административне процедуре, ипак су привредници све ове области оценили мање негативно 2015, у односу на претходне године. Области у којима је забележено побољшање су добијање грађевинских дозвола, извршни поступак и добијање дозвола за обављање делатности, као и утицај корупције. Мањи напредак забележен је у области административних процедура. Иако у 2015. години није дошло до побољшања у погледу времена и новца који се троше на поштовање прописа, привредници оцењују да троше дупло мање времена и новца у поређењу са 2011. годином. Међутим, 49% руководилаца навело је да је 20% свог радног времена потрошило на решавање регулаторних питања и овај проценат се повећао у односу на 2014. годину.

Услед значајних реформи у области извршења судских одлука, драстично је побољшана перцепција овог система у односу на 2011. годину. Док 36% анкетираних привредних субјеката, који су покренули поступак извршења, нису били у стању да тим путем наплате своје потраживање, ипак у 36% случајева извршење је трајало мање од годину дана.

Највеће препреке за пословање, одн. раст прихода и запослености, привредници виде у неликвидности и неадекватном приступу финансирања. Спољне изворе финансирања не користи 62% испитаника, а тек 16% микро, малих и средњих предузећа је у последњих 12 месеци подигло нове кредите, у просеку од 23.000 евра. Највећи део финансија потиче из сопствених средстава, а свега 10% привредника обезбедило је своје финансирање задуживањем код банака. Свега 0,3% финансирања привреде односи се на лизинг. Најчешћи вид колетерала чине земљиште и објекти, док 34% испитаника наводи да су то машине, опрема и друга покретна имовина фирме, што је за 12% мање него у 2014. години. Финансијске институције у већој мери су захтевале личну имовину власника као обезбеђење кредита, а чак 51% испитаника одговорило је да су банке захтевале средства обезбеђења у вредности до 120% износа кредита.

У анкети се закључује да 59% привредника сматра да административне процедуре имају негативан утицај на пословање, док се три најпопуларније реформе спроведене током протекле две године односе на подношење пореских пријава електронским путем, обједињену наплату пореза и доприноса и достављање годишњих финансијских извештаја АПР-у. Дакле, привреда очекује да се реформа јавне управе усредсреди на поједностављивање процедура, сервисну оријентацију према корисницима и ширење доступне лепезе услуга електронске управе.

На основу свега наведеног, може се извести закључак да се Агенција за привредне регистре, у међународним и домаћим круговима, перципира као реформисани и ефикаснији део јавне управе, а њен рад позитивно оцењује највећи део привреде.

Главни канал комуникације са корисницима и заинтересованом јавношћу је интернет страна Агенције [www.apr.gov.rs](http://www.apr.gov.rs) која ће и у 2016. години бити редовно ажурирана и допуњавана вестима, саопштењима и информацијама о најважнијим активностима Агенције. Ако се узме у обзир да је, према Google Analitics, само у новембру сајт посетило 508.931 посетилац, да је направљено 1.430.303 посета и прегледано 8.450.687 страница, те да је највећи број дневних посета, 67.848, забележено само у једном дану, 03.11.2015, јасно је колика је важност овог канала комуникације, у којој мери је значај транспарентности регистара и колики је ниво поверења у поузданост регистрованих података.

Како се у јавности Агенција перципира као велики извор доступних података и као државни орган који спроводи административне процедуре, неке активности Агенције, планиране у 2016. години, побудиће веће, а друге мање интересовање јавности, зависно од врсте медија и њихове заинтересованости за праћење економских тема.

Од активности које ће у 2016. години бити главне комуникацијске теме, једна је унапређење позиције Србије у *Извештају о пословању* *2017. Светске банке* према индикаторима започињање пословања, добијање кредита, стечајни поступак, добијање грађевинских дозвола, с обзиром да Агенција планира наставак реформе система регистрације ради смањења административних баријера за започињање пословања и обављање делатности, као и да ће преузети надлежност за руковођење Централном евиденцијом обједињених процедура, јединственим електронским и централизованим информационим системом за обједињене процедуре издавања грађевинских дозвола у року од 28 дана. Агенција ће обезбедити транспарентност података, аката и документације која се региструје и доставља у процедурама које спроводи више државних органа на републичком и локалном нивоу. Тиме би овај специфичан регистар у значајној мери повећао видљивост Агенције.

Међу приоритете спада информисање јавности о пријему финансијских извештаја за 2015. годину искључиво у електронском облику. То значи избацивање папира за састављање финансијских извештаја, али и обавезу прибављања сертификованог квалификованог електронског потписа за предузетнике и законске заступнике, одн. директоре у правним лицима. Како је у 2015. години тек сваки пети финансијски извештај за 2014. годину био примљен у електронском облику, јасно је да је потребно информисати највећи део корисника о овој законској обавези, како би се на време припремили на ову велику промену.

У области макроекономског информисања, Регистар финансијских извештаја планира објављивање Годишњег билтена финансијских извештаја за 2015. годину и Саопштења о пословању привреде у Републици Србији у 2015. години. Планирано је да ће Агенција представити јавности резултате пословања привреде и осталих сектора на начин на који је то чинила и претходних година. Објављивањем стручних коментара и анализа Агенције у изабраним економским часописима и магазинима, организовањем посебних конференција за новинаре на којима ће бити разматрани и тумачени финансијски резултати појединих сектора и представљена ранг листа СТО нај...привредних друштава, Агенција за привредне регистре ће испунити своју законску обавезу и учинити главне финансијске показатеље привредног положаја земље транспарентним и доступним заинтересованој јавности.

Масовна примена електронског потписа и увођење једне овакве електронске услуге од државе према грађанима, ставиће Агенцију у фокус јавности као носиоца промена и једног од главних промотера е-државе. Како су истраживања и анкете међу предузећима показале, привредници очекују управо овакве квалитативне промене од државне администрације. Уколико се обезбеде адекватни прописи у овој области (који ће у потпуности регулисати електронски потпис, електронски документ, електронску архиву, електронско плаћање) и уколико се Агенцији омогући да електронски наплаћује накнаде за услуге које пружа грађанима, биће створени предуслови за креирање портала са каталогом електронских сервиса и услуга, у већој мери прилагођених потребама корисника. Промоција и информисање јавности о овом порталу представља посебан комуникацијски изазов с обзиром да Агенција не располаже буџетом за маркетинг и оглашавање.

У другој половини године требало би да почне с радом дуго најављивана и очекивана Централна евиденција привремених ограничења права лица. Формирање овог регистра предвиђено је и Акционим планом за спровођење Стратегије за подршку развоја малих и средњих предузећа, предузетника и конкурентности за 2015. годину са пројекцијом за 2016. годину. Овим регистром требало би да буду онемогућене злоупотребе приликом регистрације привредних субјеката. Како су средства за успостављање овог регистра обезбеђена донацијом Владе Краљевине Норвешке, организацијом медијског догађаја поводом почетка рада регистра, у присуству званичних представника донатора, биће подигнута видљивост регистра у јавности.

Завршетком радова на реконструкцији, зграда Архива Агенције биће стављена у пуну функцију, како за службу архиве, тако и за кориснике који имају могућност да непосредно приступе архивској грађи и документарном материјалу. Како се отварањем зграде Архива грађанима ставља на располагање и добро опремљена читаоница у којој се може извршити увид у архиву без заказивања термина и претходног наручивања предмета, као што је то пракса у просторији архиве у седишту Агенције, у Бранковој улици, организовање медијског догађаја поводом завршетка радова и званичног отварања читаонице треба искористити за упознавање јавности са значајем архивске грађе којом располаже Агенција, са мерама заштите које су примењене ради чувања културног добра од националног значаја и представити проширене капацитете за пружање квалитетнијих услуга за кориснике архиве.

У току 2016. године очекује се веће интересовање јавности за рад Регистра медија и Регистра уговора о финансирању пољопривредне производње, с обзиром да су приватизација медија и усаглашавање са новим законом завршени, као и да се у пролеће 2016. године очекује веће интересовање за овај вид финансирања пољопривредне производње. Агенција ће током године бити укључена у процесе измена већег броја закона, од оног који уређује корпоративно право, стечајне поступке, регистрацију удружења, организовање и рад задужбина и фондација, друштава, удружења и савеза у области спорта, па ће јавност бити адекватно информисана о променама у раду и процедурама које ће се примењивати. Агенцији за привредне ће, такође, пажљиво пратити процес усвајања Нацрта закона о коморама који може да промени досадашњу праксу вођења Регистра комора, а усвајањем Закона о становању, Агенција ће можда већ у 2016. години добити у надлежност вођење јединствене евиденције етажних заједница у којој ће бити обједињене процедуре и објављивани подаци регистровани у јединицама локалне самоуправе. У том случају, нови корисници ће бити информисани о раду овог регистра, одн. евиденције.

# VIII МЕЂУНАРОДНА САРАДЊА

У складу са једним од својих стратешких циљева (**континуирани развој и унапређење међународних односа**) Агенција ће, и током 2016. године, унапређивати своју међународну сарадњу, како у оквиру међународних струковних асоцијација, тако и јачањем билатералне сарадње са европским и ван-европским привредним регистрима и установама чије надлежности кореспондирају са надлежностима Агенције, у циљу: трансфера знања и искустава у управљању електронским базама података и њиховом повезивању, размене регистрованих корпоративних и финансијских података, унапређења постојећих и увођења нових корисничких сервиса и услуга, итд. Посебна пажња ће бити посвећена додатном јачању регионалне сарадње и учешћу Агенције у пројектима финансираним/кофинансираним средствима билатералних донатора/међународних финансијских институција, као и извршавању обавеза у контексту **процеса приступања Републике Србије Европској унији.**

Сходно томе, у 2016. години, међународна сарадња Агенције ће се оперативно имплементирати кроз:

* **Наставак и додатно интензивирање сарадње са следећим европским и ваневропским струковним асоцијацијама:**
* **Форум европских привредних регистара (*European Commerce Registers’ Forum* - *ECRF*):**
* учешће директора Агенције у раду и активностима Управног одбора Форума, који представља највиши извршни орган ове асоцијације;
* учешће менаџера за међународну сарадњу Агенције у активностима међународне Радне групе Форума европских привредних регистара, Форума корпоративних регистара, Међународног удружења комерцијалних администратора и Удружења регистратора Латинске Америке и Кариба у глобалном истраживању и изради аналитичко-статистичке студије „Међународни извештај привредних регистара 2016” (*The* *International Business Registers Report 2016*);
* извршавање обавеза које проистичу из чланства Агенције у Форуму, укључујући и учешће на годишњој седници Генералне скупштине и годишњој конференцији Форума.
* **Европски привредни регистар (*European Business Register* - *EBR*) и сарадња заснована на Споразуму о размени података (*Information Sharing Agreement* – *ISA*):**
* унапређивање електронске размене података са провајдерима и дистрибутерима података националних привредних регистара и институција надлежних за регистрацију привредних субјеката, која се реализује преко електронске мреже *EBR-*а;
* наставак припрема за прелазак Агенције из статуса *EBR провајдера података* у статус *EBR дистрибутера података*, чиме би заинтересована правна и физичка лица из Србије, посредством Интернет странице Агенције, добила могућност директног приступа, наручивања и преузимања дигитализованих докумената (оснивачка акта, одлуке регистратора, финансијски извештаји, итд) садржаних у електронским базама привредних регистара из 27 европских држава, интегрисаних на *EBR* мрежу;
* укључење сета тзв. „*националних производа”* Агенције, који ће - посредством *EBR* мреже - постати доступни иностраним заинтересованим правним и физичким лицима;
* извршавање обавеза које проистичу из чланства Агенције у *EBR-*у, укључујући и учешће на седницама Генералне скупштине потписника *ISA* споразума и Генералне скупштине Европске економске интересне групације Европског привредног регистра *(EBR E.E.I.G.)*.

На основу свог чланства у Форуму европских привредних регистара и Европском привредном регистру, Агенција је ће пратити све активности Европске комисије и држава чланица Европске уније у контексту питања отворених **Директивом 2012/17/ЕУ (Директива Европског парламента и Савета о интерконекцији централних, трговинских и привредних регистара)**, која предвиђа успостављање **Система за интерконекцију, тј. умрежавање информационих система привредних регистара***[[6]](#footnote-7)* путем тзв. ***„*Европске централне платформе*”***, која ће служити као тачка европског електронског приступа подацима о регистрованим привредним субјектима. Систем би требало да буде пуштен у рад најкасније до 7. јула 2017. године, са циљем:

* побољшања приступа ажурним и поузданим подацима о регистрованим привредним субјектима на нивоу целе ЕУ и преноса таквих података појединачним корисницима на стандардизован начин, посредством идентичног садржаја и интероперабилних технологија; и
* успостављања јасних канала комуникације међу регистрима у прекограничним поступцима, тј. унапређења прекограничног приступа пословним информацијама.

Уједно, захваљујући свом чланству у Форуму европских привредних регистара и Европском привредном регистру, Агенција ће током 2016. године бити редовно обавештавана о свим активностима Европске комисије и држава чланица Европске уније у контексту питања отворених **Директивом (ЕУ) 2015/849 (Директива Европског парламента и Савета, од 20. маја 2015, о спречавању коришћења финансијског система у сврху прања новца или финансирања тероризма)**.

* **Међународно удружење комерцијалних администратора (*International Association оf Commercial Administra*tors – *IACA*):**
* као чланица *IACA*-е (од маја 2014. године), чије је активности континуирано пратила од свог оснивања, Агенција ће учешћем у Годишњој конференцији ове међународне струковне асоцијације интензивирати размену искустава са другим члановима *IACA*-е.
* **Форум привредних регистара (*Corporate Registers Forum* – *CRF*):**
* размена искустава са привредним регистрима члановима ове асоцијације, учешће на Годишњој *CRF* конференцији, итд.
* **Наставак постојеће и интензивирање билатералне сарадње са иностраним привредним регистрима и институцијама чије надлежности кореспондирају са надлежностима Агенције,** **у циљу: трансфера знања и искустава у управљању електронским базама података и њиховом повезивању; размене регистрованих корпоративних и финансијских података; унапређења постојећих и увођења нових корисничких сервиса и услуга, итд:**

У том смислу Агенција ће посебно интензивирати своју регионалну сарадњу, тј. сарадњу са следећим институцијама:

* **Централним регистром Републике Македоније (ЦРМ)**, у контексту имплементације:
* Меморандума о разумевању, потписаног 29. октобра 2015. године између Владе Републике Србије и Међународне банке за обнову и развој (*European Bank for Reconstruction and Development* - *EBRD*), усмереног ка повећању инвестиција, унапређењу пословног окружења и развоју приватног сектора и пословне климе у Републици Србији, којим се - *inter alia* - предвиђа и подршка Агенцији за привредне регистре у оснивању регионалног портала регистара у региону Западног Балкана;
* Споразума о сарадњи Владе Републике Србије и Владе Републике Македоније у оквиру процеса приступања Европској унији, који предвиђа интероперабилност органа надлежних за регистрацију привредних друштава Републике Србије и Републике Македоније, који имају за циљ размену финансијских и пословних информација о компанијама;
* **Агенцијом за јавно-правне евиденције и делатности Републике Словеније (АЈПЕС)**, уконтекстуразмене регистрованих података;
* **Агенцијом за посредничке, информатичке и финансијске услуге Републике Српске (АПИФ)**, у циљу преноса искустава Агенције за привредне регистре у имплементирању реформе регистрације привредних субјеката у Републици Србији и успостављања основа за размену регистрованих података; и
* **Агенцијом за инвестиције и конкурентност Републике Хрватске (АИК)**, у контексту размене искустава у областима из надлежности двеју институција.
* **Наставак сарадње са међународним институцијама:**
* **Светска банка** (*World Bank*) и **Међународна финансијска корпорација** (*International Finance Corporation – IFC*):
* Израда прилога и статистичких инпута за припрему годишњих извештаја „Пословање 2017” (*Doing Business 2017*)*,* „Истраживање законских права за добијање кредита” *(Getting Credit - Legal Rights Survey 2017*) и „Преглед Светке банке о предузетништву”(*World Bank Entrepreneurship Survey*);
* Представници Агенције ће, и током 2016. године, наставити учешће у раду Заједничке групe, која има задатак да припреми анализу ефеката реформи и изради акциони план за дефинисање конкретних мера за унапређење позиције Републике Србије на ранг листи Светске Банке о условима пословањa.
* **Америчка агенција за међународни развој** (*United States Agency for International Development - USAID*):
* Сарадња у вези са успостављањем електронске Централне евиденције обједињених процедура, која ће почети да се води у Агенцији од 1. јануара 2016. године, којом ће се увести једношалтерски систем за спровођење обједињене процедуре која обухвата све активности у вези са изградњом објеката.
* **Учешће у међународним пројектима:**
* Наставак сарадње са **Организацијом за храну и пољопривреду Уједињених нација** (*Food and Agriculture Organization of the United Nations - FAO*)*,* у оквиру имплементације пројекта којим је у Агенцији за привредне регистре успостављен Регистра уговора о финансирању пољопривредне производње;
* Активности у вези са имплементацијом **Пројекта за успостављање Централне евиденције привремених ограничења права лица регистрованих у Агенцији за привредне регистре**, кофинансираног средствима Владе Краљевине Норвешке, који има за циљ стварање институционалних и инфраструктурних предуслова за повећање транспарентности и правне извесности у борби против криминалних и преварних активности, заштиту права и интереса трећих лица (инвеститори и повериоци) и јачање владавине права у привредном систему Републике Србије.
* **Активности Агенције у оквиру процеса приступања Републике Србије Европској унији:**
* **У координацији са Канцеларијом за европске интеграције Владе Републике Србије и надлежним министарствима и институцијама, а у складу са актима Владе Републике Србије који дефинишу институционални оквир за координацију процеса приступања Републике Србије Европској унији,** Агенција ће, и током 2016. године, учествовати **у активностима следећих** преговарачких група („ПГ”) **и пододбора**:
* **ПГ 3) за пословно настањивање и слободу пружања услуга** – чије активности координира Министарство трговине, туризма и телекомуникација;
* **ПГ 6) за право привредних друштава** - чије активности координира Министарство привреде;
* **ПГ 9) за финансијске услуге** - чије активности координирају Министарство финансија и Народна банка;
* **ПГ 20) за предузетништво и индустријску политику** - чије активности координира Министарства привреде,
* **Пододбор за унутрашње тржиште и заштиту конкуренције**; **и**
* **Пододбор за економска и финансијска питања и статистику.**
* **У координацији са Министарством привреде, Агенција ће наставити своје досадашње активности у вези са спровођењем извештавања о усклађености националних прописа са** политиком развоја малих и средњих предузећа у ЕУ **и принципима успостављених Актом о малим предузећима** (*Small Business Act*) **Организације за економску сарадњу и развој** (*Organisation for Economic Co-operation and Development - OECD*), који представља основни стратешки документ ЕУ у тој области;
* **У координацији са Управом за спречавање прања новца Министарства финансија, Агенција ће посредством својих представника у Радној групи за припрему и спровођење евалуације мера и радњи за борбу против прања новца и финансирање тероризма, и током следеће године, учествовати у активностима које у Републици Србији спроводи Манивал (*MoneyVAL*) -** комитет Савета Европе који процењује усклађеност држава чланица ЕУ са свим релевантним међународним стандардима за борбу против прања новца и финансирања тероризма, у области правне праксе, финансијског система и унутрашњих послова.

# IX РАЗВОЈ И ИНФОРМАЦИОНЕ ТЕХНОЛОГИЈЕ

Пред Сектором информатике и развоја у 2016. години су велики изазови, посебно у области пружања оперативне подршке постојећим али и новим регистарским системима.

Од 01.01.2016. године са радом почиње Централна евиденција обједињених процедура (електронски систем евидентирања процедура издавања грађевинских дозвола), која се хостује у Агенцији, а у оквиру које ће оперативно радити неколико хиљада корисника који нису запослени у Агенцији. То је први сервис овакве врсте у земљи и ново искуство за Агенцију јер највећи део процедура спроводе јединице локалне самоуправе и имаоци јавних овлашћења на територији читаве државе, а техничку подршку треба да обезбеди Сектор информатике и развоја Агенције.

У складу са Законом о рачуноводству у 2016. години сви обвезници достављања финансијских извештаја морају извештај саставити у електронској форми кроз Посебан информациони систем Агенције и електронски потписан доставити Агенцији. Реч је о великом броју обвезника (преко 150.000) са врло различитим новом техничког знања и праксом да своју обавезу достављања извештаја за статистичке потребе и финансијских извештаја спроводе пет дана пре истека рока за предају, што за последицу има велики број захтева за помоћ у кратком временском периоду, који су упућени Регистру финансијских извештаја и сервис деску у оквиру Сектора информатике и развоја.

У првој половини године планирана је и миграција Регистра медија и почетак рада Евиденција у Регистру туризма чији корисници су углавном ван Агенције (министарства, локалне самоуправе, инспекције).

Поред подршке у раду постојећих система Агенције, најављено је и увођење нових регистара за које законски оквир још увек није усвојен, што додатно отежава планирање активности у 2016. години. Осим нових регистара очекују се и обавезе које ће бити наметнуте Агенцији кроз активности планиране од стране других државних органа кроз разне пројекте који се у тим институцијама спроводе.

Као и претходне године, активности које су планиране у 2016. години ће, у складу са стратегијом Сектора информатике и развоја, бити спровођене кроз три стратешке области:

* Унапређење ИКТ система и услуга
* Унапређење организације Сектора информатике и развоја
* Имплементација нових функционалности, система и услуга

У наставку су дефинисане редовне годишње активности Сектора информатике и развоја, а затим циљеви и задаци за сваку стратешку област посебно.

**Редовни пословни ИТ сектора**

**Управљање серверима, рачунарском мрежом, системима за складиштење података**

Ове активности превасходно спроводе систем администратори. Планирани послови су: инсталација оперативног система, софтверских закрпа, и надоградње, анализе, решавање проблема и поправљање хардверских, софтверских и мрежних система, конфигурисање, оптимизација, фино подешавање и праћење рада оперативних система и сервера, извођење послова израде резервних копија и опоравка система, спровођење надоградње сервера и система за масовно складиштење података, рад са добављачима хардвера и софтвера и провера испорука производа, обезбеђивање услова да нова опрема буде инсталирана и спремна за рад по плану, анализа и препоруке за стандардизације хардвера и софтвера, креирање корисничких налога и управљање контролу приступа на основу политике компаније, успостављање и тестирање рада елемената мреже, одржавање безбедног преноса података на више локација путем интерних и екстерних мрежа, рад са произвођачима, добављачима и техничким особљем на имплементацији, оптимизацији и каснијем управљању мрежом, пружање високог нивоа подршке и техничка експертиза у мрежним технологијама, укључујући LAN/WAN хардвер, чворишта (hubs), мостове и рутере, администрација рад свих LAN/WAN-повезаних мрежних услуга у складу са политиком и процедурама компаније, координација и спровођење надоградње мрежног софтвера и хардвера, исправљање и решавање LAN/WAN проблема везаних за перформансе, оперативност и доступност мреже (Рок: континуирано до краја године).

**Управљање подацима, интеграције, анализа података и пословно извештавање**

Група за управљање подацима у коју спадају администратори база и аналитичари база, спроводи следеће активности: одржавање и подршка базама података компаније, решавање проблема квалитета података са клијентима и руководством, рад са развојним тимом, систем администраторима и менаџерима како би се осигурало да су системи података у складу са архитектуром података и стратегијом, прикупљање података из операционих база података, као и из спољашњих извора за укључивање у data warehouse, прикупљање, анализа, проналажење и усклађивање података, истраживање и предлагање технолошких решења која се односе на складиштење података, пословно извештавање, увоз и трансформације података, рад са пословним аналитичарима ради превођења захтева за испоруку података на логичан модела података, испорука података по захтевима корисника, дефинисање корисничких интерфејса за интеракцију са warehouses и data marts системима, разматрање и анализа података из више интерних и екстерних извора, развој правила за одржавање интегритета података и друго (Рок: континуирано до краја године).

**Апликативна и техничка подршка**

Послови групе за апликативну и техничку подршку су: инсталирање, конфигурисање и одржавање десктоп и лаптоп рачунара и периферије као што су штампачи, скенери и друго, инсталација и подешавање апликација и оперативних систем и надоградње софтвера на радним станицама, решавање проблема и поправке хардвера и ствари везаних за умрежавање опреме, уклањање старе опреме и извођење миграције података на нове машине, прихватање почетних захтев путем телефона, маила, тикетинг система или усмено од корисника, решавање проблема и праћење рада хардверских компоненти система, евидентирање примљених захтева у информациони систем, пружање неопходних информација корисницима сервиса и помоћ корисницима при коришћењу апликација које се користе у Агенцији (Рок: континуирано до краја године).

**Управљање пројектима и пословна анализа**

Основне функције групе за управљање пројектима и пословну анализу су: управљање и координација ИТ апликативних развојних пројеката, од планирања, преко дизајна до имплементације, одређивање обима пројекта, приоритета, рокова и распореда испорука, омогућавање дискусије и консензуса међу различитим актерима пројекта као што су аналитичари, програмери и клијенти, управљање и праћење људских ресурса, буџета пројеката и расхода, анализирање сложених пословних проблема и процене како аутоматизовани системи могу бити имплементирани да би их решили, формулисање и дефинисање циљева и обим пословних система, прикупљање података и анализа пословања и потреба корисника, у консултацији са пословним менаџерима и крајњим корисницима, пружање ИТ подршке за регулативу и активности усклађивања (Рок: континуирано до краја године).

**Безбедност информационог система**

Сви запослени у сектору информатике и развоја брину о безбедности информационог система, а њихове активности су: праћење система безбедности и одговори на безбедносне инциденте, извођење провере безбедности, процена ризика и анализа, израда препорука за унапређење система безбедности података, истраживање покушаја кршења безбедности података и отклањање слабости безбедности, формулисање безбедносне политике и процедуре, креирање, мењање и брисање корисничких налога, учествовање у тестирању безбедности система, обезбеђивање интегритета и поверљивости осетљивих података, имплементација мрежних безбедносне полиса и процедура, администрација и одржавање firewall-ова, прављење, праћење и ажурирање система антивирусне и антиспам заштите, праћење форума за безбедност ради спровођења неопходних мрежних безбедносних исправки, закрпа и актуелних превентивних мера, анализа и спречавање покушаја упада у систем и ометање рада сајта Агенције, администрација LAN/WAN безбедности (Рок: континуирано до краја године).

**Развој и одржавање софтвера**

У редовне послове групе за развој и одржавање софтвера спада: дизајнирање главних аспеката архитектуре апликације, што укључује компоненте, као кориснички интерфејс, средњи слој и инфраструктура, обезбеђивање одржавања једнообразних стандарда у дизајну апликација и одржавању, сарадња са другим актерима (stakeholders) како би архитектура била усклађен са пословни захтевима корисника система, дизајнирање и креирање инжењерских спецификације за софтверске програме и апликације, рад са контролом квалитета ради развијања софтверских тест планова, сарадња са систем инжењерима ради процене и тестирање интеракција хардвера и софтвер, имплементација одређене развојне методологије, кодирање, тестирање и дебаговање програма у складу са програмским захтевима и спецификацијама, модификовање, проширење и ажурирање апликација по захтеву корисника сервиса, комуникација са тимом који укључује аналитичаре, инжењере и тестере у циљу координације и документовања спроведених измена у апликацијама, развоја апликација и тестирања, развој софтверских прототипова, развој Веб базираних апликација, пружање техничке помоћи веб администраторима, интегрисање сајтова са back-end системима као што су базе података, повећање доступности веб апликација кроз њихову оптимизацију, пројектовање и обликовање веб страница, тестирање и решавање проблема функционисања веб страница и друго (Рок: континуирано до краја године).

**Унапређење организације ИТ сектора**

Плански развој способности и ресурса ИТ сектора

Како би се постигли жељени резултати, постављени су следећи задаци:

* 1. Спроводити редовне анализе и планирања развоја способности и ресурса
		1. Годишња анализа и планирање развоја способности и ресурса ИТ сектора

 Рок: сваке године, до краја године

* + 1. Спровођење планираних обука запослених у ИТ сектору

 Рок: сваке године, до краја године

* 1. Успоставити матрицу способности запослених и процес за планирање реазвоја запослених
		1. Израда матрице способности и знања

Рок: до краја 2016. године

* + 1. Успостављање процеса за одржавање матрице

Рок: до краја 2016. године

* 1. Ангажовати нове извршиоце у Сектору информатике и развоја из сретстава обезбеђених из кредита Светске банке
		1. Спровести процедуру за избор четири нова извршиоца уз помоћ ПИО јединице РГЗ (један систем администратор и три софтвер инжењера)

 Рок: први квартал 2016.

* + 1. Ангажовати нове извршиоце и увести их у послове Сектора информатике и развоја и периодично извештавати о њиховом раду

 Рок: максимално две године од дана склапања уговора са извршиоцима

Контролисано управљање пројектима

Како би се постигли жељени резултати, постављени су следећи задаци:

Период и рок извршења: до краја 2016.

* 1. Успоставити и унапређивати процесе за управљање пројектима
		1. Дефинисати улоге, одговорности и кључне резултате процеса ”управљање пројектима”
		2. Унапредити ”управљање пројектима” до нивоа дефинисаног и документованог процеса и усвојити методологију за управљање пројектима у Агенцији

Период и рок извршења: до краја 2016.

Управљање безбедношћу информација

Како би се постигли жељени резултати, постављени су следећи задаци:

* 1. Успоставити дефинисан и документован процес ”Управљање безбедношћу информација”
		1. Успоставити дефинисан и документован процес ”Управљање безбедношћу информација”

Рок: до краја 2016. године

* + 1. Документовати, имплементирати и одржавати безбедносне политике

Рок: континуирано сваке године, до краја године

Контрола над ИТ окружењем

Да би се постигли жељени резултати, постављени су следећи задаци:

* 1. Успоставити и унапређивати процес управљања знањем и информацијама
		1. Успоставити процес ” Управљање знањем”

Рок: до краја 2016. године

* 1. Успоставити и унапређивати процесе из ИТИЛ стадијума транзиције сервиса
		1. Успоставити процес ”Управљање изменама”

Рок: до краја 2016. године

* + 1. Успоставити процес ” Управљање сервисним добрима и конфигурацијом”

Рок: до краја 2016. године

* + 1. Успоставити процес ”Управљање издањима и имплементацијом”

Рок: до краја 2016. године

* + 1. Успоставити дефинисан и документован процес ”Валидација и тестирање сервиса”

Рок: до краја 2016. године

* 1. Успоставити функције из ИТИЛ стадијума операције сервиса
		1. Успоставити улоге и одговорности функција ”Техничко управљање” и ”Управљање апликацијама”

Рок: до краја 2016. године

Систем континуалног унапређења

Да би се постигли жељени резултати, постављени су следећи задаци:

* 1. Увести периодично извештавање о квалитету испоруке сервиса и контролисано спровођење предлога за унапређење
		1. Израда периодичних извештаја о квалитету испоруке сервиса, прикупљати предлоге за њихово унапређење од клијената и запослених у Сектору информатике и развоја.

Рок: квартално, уколико је могуће месечно

* + 1. Анализирати, планирати и контролисано спроводити предлоге за унапређење.

 Рок: континуирано сваке године, до краја године

* 1. Вршити периодичне ревизије постигнућа и планова
		1. Планирати и вршити периодичне ревизије постигнућа и планова ИТ сектора

 Рок: сваке године, до краја године

**Унапређење ИКТ система и услуга**

Контрола и мерење квалитета ИТ сервиса

Како би се постигли жељени резултати, постављени су следећи задаци:

* 1. Успоставити управљање каталогом ИТ сервиса
		1. Унапређивати процес ”управљање каталогом сервиса”, до нивоа мерљивог и оптимизованог процеса

Рок: до краја 2016. године

* 1. Успоставити основно мерење квалитета ИТ сервиса
		1. Унапредити све постојеће процесе ИТИЛ стадијума дизајна сервиса, до нивоа дефинисаних и документованих процеса, који се спроводе

Рок: до краја 2016. године

Контролисана и мерљива подршка ИТ сервиса и комуникација са корисницима

Како би се постигли жељени резултати, постављени су следећи задаци:

* 1. Успоставити Сервис деск функцију
		1. Унапредити Сервис деск до нивоа мерљивих и оптимизованих процеса рада

Рок: до краја 2016. године

* 1. Успоставити процесе ИТИЛ стадијума операције сервиса
		1. Успоставити све процесе ИТИЛ стадијума операције сервиса, као документоване и дефинисане процесе

Рок: до краја 2016. године

Координација са пословним функцијама АПР-а

Како би се постигли жељени резултати, постављени су следећи задаци:

* 1. Пратити и ревидирати стратегију ИТ сектора
		1. Извршити годишњу ревизију стратегије ИТ сектора

 Рок: сваке године, до краја године, чешће по потреби

* 1. Креирати контролисан портфолио ИТ сервиса
		1. Креирати портфолио сервиса

Рок: до краја 2016. године

* 1. Успоставити процес ”управљање односом с пословањем”
		1. Успоставити дефинисан и документован процес ”управљање односом с пословањем”

Рок: до краја 2016. године

Имплементирати принципе 'Enterprise Architecture' (ЕА) у АПР-у

Како би се постигли жељени резултати, постављени су следећи задаци:

Период извршења и рок: до краја 2017.

* 1. Поставити основе за имплементацију ЕА принципа
		1. Формирати и оспособити радну групу за имплементацију ЕА
		2. Усагласити ставове о примени ЕА принципа у целој организацији
		3. Усвојити оквир за примену ЕА принципа, дефинисати циљеве и темпо примене
	2. Применити приоритетне ЕА принципе и процесе
		1. Применити приоритетне ЕА принципе и процесе

**Имплементација нових функционалности, система и услуга**

Спроводити годишње планове ИТ Сектора

Да би се постигли жељени резултати, постављени су следећи задаци:

* 1. Спроводити редовне послове ИТ сектора, по групама у складу са годишњим планом

Рок: до краја сваке године

* + 1. Спроводити редовне послове систем администратора.
		2. Спроводити редовне послове групе за управљање подацима.
		3. Спроводити редовне послове групе задужене за безбедност информационог система.
		4. Спроводити редовне послове групе за апликативну и техничку подршку.
		5. Спроводити редовне послове групе за управљање пројектима и пословну анализу.
		6. Спроводити редовне послове групе за развој софтвера.
	1. Израдити годишњи извештај о реализацији планова ИТ сектора

Рок: јануар сваке године, за претходну годину

Извршити редизајн информационог система регистара

Да би се постигли жељени резултати, постављени су следећи задаци:

* 1. Мигрирати постојећи Регистар медија на редизајниран ИС

*Рок извршења: јун 2016.*

* 1. Припремити и пустити у продукцију Евиденције у Регистру туризма на редизајниран ИС

*Рок извршења: јун 2016.*

* 1. Завршити и пустити у продукцију Регистар привремених ограничавања права на покретање пословања на редизајниран ИС

*Рок извршења: јун 2016.*

* 1. Имплементирати ИТ сервисе за нове регистре у редизајнираном ИС
		1. Имплементирати ИТ сервис за Регистар установа у здравству и Регистар скупштина станара у редизајнираном ИС у складу са усвојеним законским оквиром

 *Период извршења: 2016-2017. година.*

Успоставити савремене електронске сервисе Агенције

Да би се постигли жељени резултати, постављени су следећи задаци:

* 1. Унапредити електронско подношење регистрационих пријава у регистрима који буду мигрирани или имплементирани у редизајнираном ИС

Рок: до краја 2016.

* 1. Увести електронски сервис за продају извештаја и података преко портала Агенције

Рок: до краја 2016.

Стабилизовати и унапредити систем за управљање документима

Да би се постигли жељени резултати, постављени су следећи задаци:

* 1. Испланирати и спровести унапређења система за управљање документима у складу са потребама нових регистара

Рок: до краја 2016.

Реализовати Disaster Recovery (DR) решење

Да би се постигли жељени резултати, постављени су следећи задаци:

* 1. Дефинисати пословне захтеве за DR решење (Business Continuity)

Рок: до краја 2016.

* 1. Имплементирати процес ”Управљање континуитетом ИТ сервиса”

Рок: започети у 2016.

Регионални портал за размену података из регистара земаља у окружењу

* 1. Имплементирати портал за размену података између регистара земаља у региону уз подршку донације ЕБРД

Рок: започети у 2016.

# X ЉУДСКИ РЕСУРСИ АГЕНЦИЈЕ (ПЛАН КАДРОВА)

На кадровску политику Агенције у годинама од оснивања, утицале су бројне, објективне околности, а пре свега институционално и привредно – економско окружење, као и континуирано и динамично делегирање Агенцији нових надлежности и функција у смислу вођења нових регистара, евиденција и сервиса.

Структура запослених и на други начин радно ангажованих лица, у претходном вишегодишњем периоду, показује минималан пораст укупног броја запослених, уз присутне промене у структури, променом статуса из радног односа на одређено време или замене дуже одсутних запослених у радни однос на неодређено време.

Посебно се мора нагласити да Агенција већ од 2010. године има сагласност Управног одбора и Владе на Програме и кадровске планове који обухватају ангажовање више од 400 извршилаца (графички приказ у наставку) али и да се ангажовању нових лица никада није приступало исхитрено, да се никада нису ангажовали кадрови по политичким већ управо по највишим стручним критеријумима што је и Влада подржала омогућавањем управљачког континуитета и избором регистратора из реда професионалаца а такође и поновним избором директора Агенције након спроведене процедуре јавног конкурса.

Посматрајући даље структуру запослених у регистрима Агенције, нужно је нагласити да је са преузимањем надлежности од трговинских судова, Народне Банке Србије и других институција, Агенција успоставила модел ангажовања **дипломираних правника са положеним правосудним испитом,** пре свега имајући у виду да је са преузимањем послова од суда преузет и један број судија трговинских судова као и да је преузимањем послова од Народне Банке у јануару 2010. године по законом прописаним одредбама, преузето и 27 запослених лица, међу којима су **економисти са лиценцама овлашћених аналитичара за бонитет**.

Одлуком о максималном броју запослених на неодређено време у систему државних органа, систему јавних служби, систему Аутономне покрајине Војводине и систему локалне самоуправе за 2015. годину (”Службени гласник РС”, бр. 101/15) одређено је да Агенција у 2015. години може имати максимално 392 запослена на неодређено време, што значи да Агенција нема обавезу спровођења рационализације.

Имајући у виду планиран почетак рада два нова регистра у Агенцији током 2016. године, програмски приоритет у погледу људских ресурса је и ове, планске 2016. године, успостављање структуре регистара ангажовањем минималног броја неопходних извршилаца међу којима су, пре свега, недостајући дипломирани правници и економисти, сходно изричитим одредбама о одговорности за ажурно вођење регистара.

Мора се имати у виду да **је рестриктиван приступ Агенције пратила и околност да су сви процеси пре-регистрације из других институција у Агенцији били потпуно бесплатни**. Такође, мора се имати у виду и да је претходно стање, пре преузимања послова вођења регистара, представљало делимичну или потпуну непознаницу у смислу обима посла, броја регистрованих ентитета и њиховог статуса: активних или неактивних правних субјеката.

Отуда, тек након потпуног успостављања база података, преузимања архивске грађе и заокруживања целине регистра у оквиру Агенције, могло је да се установи право стање у односу на сталност новоуспостављених функција, обима послова, њиховог одрживог финансирања из редовних прихода од накнада за услуге и нужно потребног броја извршилаца у законима утврђеним регистрима.



*Упоредни преглед броја радно ангажованих лица у Агенцији*

*у периоду од 2006. до 2015. године са планираним бројем за 2016. годину*

*са напоменом да је 2010. год. преузето, на основу Закона, 27 лица запослених*

 *у Центру за бонитет Народне Банке Србије*

Постојећи модел унутрашње организације заснован је превасходно на пословним процесима регистрације и помоћним пословним процесима (експедиција поште, архива, информативни центар, систем пријема предмета) и на заједничким функцијама Агенције (кадрови, финансије и ИКТ).

Кадровска служба се континуирано надограђује у модерну службу за управљање људским ресурсима, која ће бити у стању да реализује унапређени концепт управљања запосленима, заснован на савременим стандардима, критеријумима и процедурама пријема, напредовања, селекције и оспособљавања у професионалној каријери. Развијају се сви облици личне одговорности, а сваком запосленом се посвећује посебна пажња. Руководећа структура има обавезу успостављања препознатљивог ланца вредности и организацијске културе у Агенцији.

Намера је да се даље унапређују стилови руковођења, који су отворени, прилагодљиви и захтевају међусобно саветовање, иновативност и тимски рад.



*Упоредни преглед планираног и оствареног броја запослених у периоду од 2011. до 2015. године*

*у односу на планирани број запослених за 2016. годину*

**Кадровска структура**

| ***Статус радног ангажовања*** | ***Број извршилаца у 2015.*** | ***План броја извршилаца 2016.*** | ***Индекс******(4:3)*** | ***Индекс******(4:2)*** |
| --- | --- | --- | --- | --- |
| ***Планиран број извршилаца годишњим Програмом рада*** | ***Остварен број извршилаца на крају године*** |
| *1* | *2* | *3* | *4* | *5* | *6* |
| **Радни однос** | Уговор о раду на***неодређено време*** | 396 | 391 | **392** | 100 | 99 |
| Уговор о раду на одређено време због ***привременог повећања обима посла и******приправници*** | 12 | 10 | **20** | 200 | 167 |
| Уговор о раду на одређено време због ***замене*** привремено одсутног запосленог | 4 | 11 | **9** | 82 | 225 |
| **Свега:** | **412** | **412** | **421** | **102** | **102** |

План за 2016. годину предвиђа укупан број запослених на неодређено време у складу са Одлуком Владе о максимално дозвољеном броју, упркос значајном проширивању надлежности Агенције, односно успостављању нових регистара. Поверавање нових послова Агенцији, као и у годинама иза нас, са собом носи низ непознаница, нарочито у организационом и функционалном смислу. Ипак, Агенција ће наставити да води одговорну кадровску политику, развија флексибилну и ефикасну организациону структуру и уз подршку Владе, сигурно да одговори постављеним захтевима, задржавајући високи квалитет у пружању услуга.

|  |
| --- |
| ***Квалификациона структура запослених******(не укључује лица ангажована на ПП пословима)*** |
| *Степен стручне спреме* | *Број запослених на дан 31.12.* |  | ***План броја запослених на дан 31.12.2016.*** |
| *2010* | *2011.* | *2012.* | *2013.* | *2014.* | *2015.* |
| **VII** | **(ВСС)** | 68 | 75 | 79 | 90 | 101 | 107 | **110** |
| **VI** | **(ВС)** | 17 | 17 | 19 | 24 | 24 | 23 | **23** |
| **V** | **(ВКВ)** |  |  |  |  |  |  |  |
| **IV** | **(ССС)** | 263 | 268 | 279 | 285 | 275 | 276 | **282** |
| **III** | **(КВ)** | 6 | 8 | 7 | 7 | 7 | 6 | **6** |
| **II** | **(ПК)** |  |  |  |  |  |  |  |
| **I** | **(НК)** |  |  |  |  |  |  |  |
| ***Укупно:*** | ***354*** | ***368*** | ***384*** | ***406*** | ***407*** | ***412*** | ***421*** |

##

|  |  |
| --- | --- |
| ***Старосна структура запослених*** | ***Укупан радни стаж запослених*** |
| ***Године старости*** | ***Број запослених*** | ***Године стажа*** | ***Број запослених*** |
| до 30 година | 29 | до 5 година | 29 |
| од 30 до 40 година | 183 | од 5 до 10 година | 126 |
| од 40 до 50 година | 125 | од 10 до 15 година | 100 |
| од 50 до 60 година | 66 | од 15 до 20 година | 65 |
| преко 60 година | 9 | од 20 до 25 година | 35 |
| ***Укупно:*** | ***412*** | од 25 до 30 година | 27 |
|  | од 30 до 35 година | 18 |
| преко 35 година | 12 |
| ***Укупно:*** | ***412*** |

# XI ПЛАН НАБАВКИ

План набавки представља стратегију пословања, односно сегмент укупног годишњег пословања Агенције.

У складу са  одредбама  Закона о јавним набавкама, Агенција  има својство наручиоца и доноси План набавки којим је одређена вредност добара, услуга и радова који ће се набављати у 2016. години, као и план јавних набавки који представља његов сегмент, а који обухвата она добра, услуге и радове који ће се у току планске године набављати у поступцима јавних набавки, односно у складу са Законом о јавним набавкама.

План набавки и план јавних набавки као његов саставни део усаглашени су са Финансијским планом Агенције.

Законом о јавним набавкама („Службени гласник РС”, бр. 124/12, 14/15 и 68/15) утврђена је обавеза доношења Плана јавних набавки и Плана набавки на које се Закон не примењује.

Агенција је, у својству наручиоца, а у складу са Законом, донела интерни акт, којим се ближе уређује поступак јавних набавки, а нарочито начин планирања набавки (критеријуми, правила и начин одређивања предмета јавне набавке и процењене вредности, начин испитивања и истраживања тржишта), одговорност за планирање, циљеви поступка јавне набавке, начин извршавања обавеза, начин обезбеђивања конкуренције, спровођење и контрола јавних набавки, начин праћења извршења уговора и др.

Квалитетним планирањем и ефикасним извршавањем Плана набавки и Плана јавних набавки, обезбеђују се сви неопходни услови за несметан рад и развој Агенције.

У плану за 2016. годину посебна пажња је посвећена и планирана су одговарајућа средства за набавку неопходних софтвера и хардвера уз континуирано унапређење и развој ИТ услуга, као и за адаптацију и реконструкцију преосталог, припадајућег дела зграде Архива у Раковици.

**XII ЕКОНОМСКО ФИНАНСИЈСКА ФУНКЦИЈА АГЕНЦИЈЕ**

Сектор економско финансијских послова у сарадњи са другим организационим деловима Агенције обезбеђује стабилан и ефикасан систем финансијског планирања, коришћења ресурса, евидентирања промена, праћења и управљања финансијским и материјалним средстава Агенције у складу са прописима и позитивним искуством у пословању са јавним средствима.

**Оперативни циљеви и активности Сектора економско финансијских послова у 2016. години:**

* Ефикасно извршавање редовних и инвестиционих активности у функцији обезбеђење реализације Програма рада Агенције у 2016. години у складу улогом Сектора у организационој структури Агенције,
* Унапређење информационог система за праћења, евидентирања и контролу прихода од накнада за пружене услуге регистара Агенције, који је на нов начин успостављен у 2015. години и
* Доградња постојећих односно израда предлога нових аката из области материјално финансијског пословања у циљу успостављања целовитог система финансијског управљања и контроле и њихово стављање у функцију.

# XIII SWOT АНАЛИЗА

|  |  |  |
| --- | --- | --- |
| **С Н А Г Е** |  | **С Л А Б О С Т И** |
| 1. Нормативни оквир усаглашен са највишим стандардима кроз **Закон о Агенцији и Закон о јединственом поступку регистрације** у Агенцији за привредне регистре
 |  | 1. Учестало усвајање законских и подзаконских прописа као и стратегија, **без укључивања Агенције** у процесу разраде нормативно - оперативног оквира (Закон о пореском поступку)
 |
| 1. Јасан стратешки правац развоја Агенције кроз јединственог пословног и информационог система
 | 1. Велики број пројеката који се реализују у уском временском и динамичком оквиру, отвара могућност **грешака** у планирању, проценама и реализовању
 |
| 1. **Професионалност, иновативност и имплементацијска способност** руководства и запослених Агенције широко прихваћена од корисника, државе и институција партнера
 | 1. **Одлив специјализованих кадрова** за задате програмске и развојне области, **високи трошкови ангажовања врхунских стручњака** за даљи развој ИТ и др. е-сервиса Агенције
 |
| 1. **Систем вредности** успостављен у Агенцији по коме је **„корисник услуге на првом месту”** без обзира да ли је у питању грађанин, држава, домаћа или међународна институција
 | 1. Још увек **недовољно аутоматизовани процеси** унутар Агенције и тешкоће у интегративним сервисима са институцијама – партнерима, које кориснике својих услуга не посматрају кроз исти систем вредности
 |
| 1. **Међународно позиционирање Агенције** у оквиру ЕЦРФ и ЕБР, две највеће и најзначајније струковне регистарске асоцијације у Европи; позиционирање у регионалним оквирима кроз интероперабилност регистара (Македонија, Република Српска)
 | 1. Неспремност партнерских државних институција да уваже међународне стандарде од значаја за унапређење рејтинга земље на међународним листама конкурентности;
 |
| **Ш А Н С Е** |  | **П Р Е Т Њ Е** |
| 1. Агенција је идентификована као једна од **најдинамичнијих институција** у земљи у погледу развијања и унапређења својих функција, од базе података до базе знања
 |  | 1. Стално погрешно перципирање Агенције као корисника буџета РС, креирање укупног **лошег имиџа јавних агенција,** а тиме и Агенције, за потребе краткорочних политика
 |
| 1. Општи консензус да је Агенција **државни интегрисани регистар,** што је потврђено усвајањем више од 10 закона за мање од 2 године, којима се Агенцији континуирано поверавају нови послови и надлежности
 | 1. Често занемаривање чињенице да Агенција **„самофинансирајућа** институција чији су ресурси зависни од укупног стања у друштву и на тржишту као и схватање да су у Агенцији сви процеси потпуно аутоматизовани и **лаки за пребрзу имплементацију**
 |
| 1. **Валидност информација** у процесу креирања економске политике и свеукупног стратешког и оперативног одлучивања о правцима развоја од стране доносилаца одлука; све више институција на веб сервисима Агенције;
 | 1. **Недовољно коришћење података** којима располаже Агенција и **могућности институционалне злоупотребе у коришћењу тих података** из електронских база Агенције; захтевање целих база података уместо стандардизованих извештаја и стварне потребе корисника;
 |
| 1. **„Једношалтерски систем** постаје широко усвојени систем државних институција у земљи, а по моделу сличном оном који је по први пут у Србији примењен управо у Агенцији
 | 1. **Кашњење и конфузија** са стварањем нормативних и оперативних услова за успостављање **„е-пословања и „е-плаћања услуга администрације у Србији**.
 |
| 1. **Искорак у регион кроз развој Портала са регистрима партнерима и е-сервиса** Агенције, нарочито веб сервиса као брзог админ. сервиса, специјализовано руковођење и **кадрови** у области права, економије и ИТ, међу водећима у земљи, **стални процес учења и лиценцирања**
 | 1. Агенција као установа која пружа један од **најефикаснијих е-сервиса** државе, за око 1 милион корисника, кроз евентуални политички утицај на кадровску политику, може се у веома кратком времену претворити у **највећу кочницу привреде и највећу административну баријеру**
 |

Ова „SWOT” анализа, је била саставни део програма Агенције, већ неколико година уназад указује на институционалне и организационе капацитете, снаге и слабости Агенције, као и шансе и могуће претње за пословни успех у њеном окружењу.

Наравно, Агенција и у току Програмске 2016. године, може остварити следеће конкретни ефекти по државу које исказујемо кроз:

**ПЕРСПЕКТИВЕ**:

* + 1. Србија на листи ”Doing Business” Светске банке - међу првих 30 земаља по условима за започињање пословања:

Након вишегодишњег напредовања на овој листи Србија бележи по последњим подацима пад од 3 позиције пошто и даље од укупно 12 дана потребних за отпочињање пословања у Србији, процедуре које су у надлежности Агенције трају највише 3 (три) дана док је, осталих 9 (девет) дана потребно за процедуре за које су надлежне друге институције, које нису увеле моделе електронске комуникације.

Реална позиција Србије односно пласман далеко је виши ако се посматрају само процедуре пред Агенцијом али их ће напорним радом са Пореском управом на њиховом поједностављењу бити могуће учинити овај напредак значајно видљивијим.

* + 1. Агенција за привредне регистре пружа услуге е-управе у Србији, али и на јединственом тржишту у региону,

Иницијални портал регионалног привредног регистра биће покренут током 2016. године сарадњом Србије и Македоније односно Централног регистра Македоније и Агенције.

Ова сарадња нарочито добија на значају потписивањем Меморандума између Владе Србије и ЕБРД којим ће будућем Порталу бити пружена одговарајућа подршка.

На иницијалну информацију о покретању регионалног Портала привреде већ стижу позитивни коментари регистара региона тако да се након почетног успостављања може сасвим реално очекивати убрзано укључивање и осталих земаља овом опште корисном пројекту.

* + 1. Јединствени пословни и информациони систем,

Усвајањем низа закона током 2015. године број регистара Агенције биће увећан за три регистра, на укупно 20. То су: Регистар уговора о пољопривредном финансирању тзв. „жетвена залога” почев од 1. јуна а чија пуна оперативна функција се очекује од марта 2016. године, Централна евиденција привремених ограничења права лица регистрованих у Агенцији за привредне регистре почев од 1. јуна 2016. године и Централна евиденција обједињених процедура издавања грађевинских дозвола за коју ће се Агенција припремати током читаве године а која ће започети са радом 1. јануара 2016. године. Сва три наведена регистра реализоваће се уз међународну донаторску подршку како Норвешке Владе тако и међународних организација: ФАО, ГИЗ, Швајцарске СЦД и других;

* + 1. Архив Агенције за привредне регистре:

Септембра 2014. године Влада је доделила комплетан објекат старе зграде бившег „ФОН”а у Раковици, након што је мањи део који је руиниран у потпуности почео да директно угрожава целину већ реконструисаног и функционалног објекта архиве Агенције. Довођењем у функцију током 2015. и наредних година унапредиће се услови да се, поред целокупне архивске грађе обима близу 30 километара на ову локацију изместе и одређене заједничке функције Агенције обзиром на динамички обим проширења њених надлежности;

* + 1. Први регистар који ће у потпуности имплементирати електронски потпис и створити предуслове за комплетно електронско вођење процедура је Регистар финансијских извештаја:

Искуства успостављања Посебног информационог система сходно Закону о рачуноводству, свакако ће бити коришћена и у Агенцији као целини како кроз примену електронског потписа тако и кроз е-плаћања и друге електронске сервисе Агенције.

# XIV ОД ВИЗИЈЕ ДО РЕАЛИЗАЦИЈЕ

Агенција, као централна, јавно доступна база података о статусним и финансијским подацима привредног и ван-привредног сектора Републике Србије, подразумева заокружен систем, са следећим најважнијим сегментима:

1. Окончањем процеса успостављања постојећих и планираних регистара у складу са усвојеним законима, по принципу „СВИ СТАТУСНИ РЕГИСТРИ НА ЈЕДНОМ МЕСТУ;
2. Наставком улагања у информационе технологије и друге развојне компоненте Агенције, као интегрисаног система са јединственом пословном и ИТ архитектуром;
3. Даљим унапређењем система регистрације кроз јединствени нормативни оквир и технолошким решењима, у циљу даљег поједностављења административних процедура;
4. Даљим повезивањем Агенције са базама података других институција у земљи и иностранству ради вршења послова из надлежности Агенције;
5. Транспарентношћу рада уз јачање поверења и задовољства корисника њених услуга;
6. Развијањем и унапређењем широког спектра економичних и ефикасних сервиса за комуникацију са корисницима услуга.
7. Трајним решењем питања смештаја и успостављањем Архива Агенције као посебне функционалне целине;
8. Унапређењем система управљања пословним и финансијским процесима у Агенцији и јачање контролних механизама у складу са позитивним прописима и добром праксом;
9. Успостављањем система квалитета по највишим светским стандардима;
10. Трајном консолидацијом и очувањем кадровских потенцијала и свеукупних ресурса Агенције као и отварањем теме њеног будућег институционалног и функционалног модела као предуслова наставка динамичног развоја на задовољство корисника услуга и државе.

|  |
| --- |
| УПРАВНИ ОДБОР |
| ПРЕДСЕДНИК |
|  |
| Велибор Самарџић |

Број 10-5-27-1/15

Београд, 23.12.2015.

1. Пројекција броја регистрованих подстицаја у 2016. години [↑](#footnote-ref-2)
2. Пројекција броја регистрованих подстицаја до краја 2015. године [↑](#footnote-ref-3)
3. Пројекција броја испоручених података у 2016. години [↑](#footnote-ref-4)
4. Пројекција броја испоручених података до краја 2015. године [↑](#footnote-ref-5)
5. УСАИД Пројекат за боље услове пословања (БЕП), који у последњих пет година редовно спроводи опсежну анкету на репрезентативном узорку од 1000 привредних друштава и предузетника, о покретању, спровођењу и праћењу привредних реформи [↑](#footnote-ref-6)
6. Business Register Interconnection System - BRIS [↑](#footnote-ref-7)